Velika policijska vježba u Foči: Prvi put nakon 30 godina simulirana pobuna u zatvoru - Klix.ba\nI talačka kriza Velika policijska vježba u Foči: Prvi put nakon 30 godina simulirana pobuna u zatvoru\nI talačka kriza\nFoča MUP RS KPZ Foča\nU centru Foče i u krugu Kazneno-popravnog zavoda Foča danas su održane taktičko-pokazne vježbe i simulacije talačke krize i pobune u zatvoru.\nNačelnica Odjeljenja za odnose s javnošću MUP-a RS Mirna Miljanović za Klix.ba je kazala da je u saradnji s KPZ Foča organizovana vježba pod nazivom "Foča 2019".\n"U prvom dijelu je testirana lokalna policija u slučaju talačke situacije. Simulacija je izvedena u gradu, a bio je angažovan pregovarački tim Policijske uprave Foča, MUP RS i Specijalna antiteroristička jedinica MUP-a RS", izjavila je Miljanović.\nNakon toga učesnici vježbe su prešli u krug KPZ Foča gdje je simulirana pobuna zatvorenika, a i ta vježba je uspješno završena.\n"Radilo se o vrlo specifičnoj vježbi koja je organizovana prvi put nakon 30 godina u krugu KPZ Foča i predstavila testiranja snaga i koordinacije svih jedinica. U vježbi su učestvovali i pripadnici sudske i interventne policije iz Banje Luke, nadležne službe KPZ Foča, specijalne antiterorističke jedinice i jedinice Žandarmerije iz Foče, Trebinja i Istočnog Sarajeva, kao i PU Foča i Centra za obuku", dodala je.\nKako saznajemo, u vježbama je učestvovalo blizu 250 pripadnika policijskih i drugih službi, a korišteni su i specijalna vozila Despot, čamci i druga pomagala koja su namijenjena za vanredne situacije.\nDirektor Policije RS Darko Ćulum rekao je da je ovo bila dobra provjera međusobne koordinacije, kao i obučenosti i opremljenosti jedinica za najteže zadatke.


Prvo svedočenje žrtava na suđenju za zločin u Trnju - Fond za humanitarno pravo/Humanitarian Law Center/Fondi për të Drejtën Humanitare | Fond za humanitarno pravo/Humanitarian Law Center/Fondi për të Drejtën Humanitare\n/Informisanje/Vesti/Prvo svedočenje žrtava na suđenju za zločin u Trnju\nU utorak i sredu, 27. i 28. oktobra 2015. godine se u 9:30h, u sudnici 2 Specijalnog suda, nastavlja suđenje oficirima i podoficirima Vojske Srbije Rajku Kozlini i Pavlu Gavriloviću za zločin protiv civila u selu Trnje, počinjen u martu 1999. godine. Nakon odlaganja prethodnih pet glavnih pretresa, na suđenju sledeće nedelje će po prvi put svedočiti žrtve i očevici zločina.\nU trenutku podizanja optužnice, Gavrilović i Kozlina su bili u aktivnoj službi u Vojsci Srbije (VS) i prema informacijama kojima raspolaže FHP, oni do danas nisu udaljeni sa dužnosti. FHP je nakon podizanja optužnice, u novembru 2013. godine uputio apel načelniku Generalštaba VS Ljubiši Dikoviću da, u skladu sa Zakonom o Vojsci Srbije, privremeno udalji optužene za ratni zločin iz vojne službe. Prema članu 77 Zakona o Vojsci Srbije, vojno lice može biti udaljeno sa dužnosti ako je krivično delo za koje je optuženo “takve prirode da bi bilo štetno po interes službe da takvo lice i dalje ostane na dužnosti”.


Državni neprijatelj (1998) - HBO Crna Gora\nDržavni neprijatelj ENEMY OF THE STATE\nRežiser: Tony Scott\t 1998 | 127 minuta\nGlume: Will Smith,\tGene Hackman,\tJon Voight,\tLisa Bonet,\tRegina King\nTriler o vašingtonskom advokatu koji se našao na putu okrutnom direktoru iz Agencije za državnu bezbednost. Zvaničnik agencije smatra neophodnim da uništi advokatov ugled...Ali advokat pronalazi pomoć na neobičnom mestu.\nVil Smit i Džin Hekman glume u ovom neizvesnom trileru prepunom neprekidne akcije i vrhunske tehnologije! Robert Klejton Din je uspešni vašingtonski advokat koji – bez svog znanja – dobija video-snimak koji povezuje visokog zvaničnika Agencije za državnu bezbednost sa političkim ubistvom! Smrtonosni tim obučenih operativaca Agencije za državnu bezbednost sprovodi nemilosrdnu visokotehnološku kampanju kako bi diskreditovali Dina i došli u posed inkriminišućeg dokaza! Redžina King je takođe deo zadivljujuće zvezdane glumačke postave ovog filma. Spremite se za još eksplozivne akcije dok se Din očajnički trudi da ponovo uspostavi svoj nekada normalan život.


Rumunija: FP cilja dulani listing za Hidroelektriku - Serbia Energy\nSerbia Energy Balkan I Energetika|Region energetika|Rumunija: FP cilja dulani listing za Hidroelektriku\nRumunija: FP cilja dulani listing za Hidroelektriku\nRumunski Fond Proprietatea plaira listing 15% udela u Hidroelektriki\nBukurešt, i potencijalno London, mogli bi biti mesta za izvršenje listinga u 2022.\nFond Proprietatea SA, kojim upravlja Franklin Templeton, namerava da do kraja godine listira najmanje 15% udela u rumunskoj Hidroelektriki u Bukureštu i na drugom evropskom tržištu, što bi moglo biti najveća ponuda udela u istoriji zemlje.\nNakon godina čekanja da vlada donese odluku o listingu Hidroelektrike, FP, koji ima 20% udela u proizvođaču hidroenergije, vrednosti 42,65 milijardi leva (9,8 milijardi dolara), odlučio je da samostalno nastavi sa prodajom, rekao u intervjuu u četvrtak menadžer Johan Meyer. Fond se nada da će do kraja ovog kvartala dobiti formalnu saglasnost vlade kao većinskog akcionara Hidroelektrike.\nProdaja udela u Hidroelektriki će verovatno pomoći Berzi u Bukureštu da dobije dugo očekivanu nadogradnju na status tržišta u nastajanju od strane MSCI, a takođe će pomoći vladi da ispuni jedno od svojih obećanja Evropskoj uniji u okviru fonda za oporavak.\nListing Hidroelektrike, zbog svoje veličine i potencijala, „bio bi obiman u kontekstu Berze u Bukureštu“, rekao je Meyer. „Da bismo imali uspešnu transakciju, morali bismo da proširimo mrežu što je moguće više i učinimo je dostupnom što većem broju investitora, a to uključuje i mogućnost dualnog listinga.“\nMeyer je rekao da bi London bio „prirodno mesto za dualni listing“, ali da odluka tek treba da bude usvojena.\nHidroelektrika je najveća pozicija u portfoliju Fonda Proprietatea. Fond je ove nedelje prodao 4% udela u OMV Petromu kako bi podržao program otkupa i isplatio dividende.\n„Tržište je imalo koristi od rekordnih ili skoro rekordno visokih cena i to je uticalo na odluku“ o prodaji Petroma, rekao je Meyer, dodajući da će dalja prodaja njegovog preostalih 3% udela u najvećoj rumunskoj naftnoj i gasnoj kompaniji biti procenjena na osnovu tržišnih uslova.\nFond će takođe tražiti da listira manjinski udeo u državnom rumunskom proizvođaču soli Salrom SA, nakon kapitalizacije na osnovu profesionalnog menadžmenta i poboljšanog upravljanja, kaže Meyer.


RTS objavio TRAGIKOMIČNO opravdanje za montažu iz Pariza – Gerila\nGerila > Društvo > RTS objavio TRAGIKOMIČNO opravdanje za montažu iz Pariza\nobjavljeno na Nov. 14, 2018 u 1:13 pm\nKolegijum Radio-televizije Srbije (RTS) uputio je izvinjenje zbog, kako je navedeno, profesionalnog propusta prilikom prikazivanja predsednika Aleksandra Vučića za vreme prenosa ceremonije obeležavanja završetka Prvog svetskog rata iz Pariza, ali i odbacio navode da je bilo falsifikovanja tog događaja.\n„U 11.52 francuska televizija, čiji je signal preko Evrovizije preuzimao RTS, dala je tokom govora predsednika Francuske Makrona kadar dela tribine na kojoj je sedeo predsednik Srbije Aleksandar Vučić. Urednik prenosa uradio je takozvani stop kadar sa namerom da ga kasnije kao aplikaciju koristi u narednim informativnim emisijama. Tokom specijalne emisije, lošom procenom dežurnog urednika, isti taj ‘stop kadar’ korišćen je dva puta u trajanju po tri sekunde na način koji odudara od standarda RTS-a“, naveo je kolegijum RTS.\nTagovialeksandar vučić u parizumedijimedijski mraknaprednjaciParizpropagandaproslava u parizuprvi svetski ratradio televizija srbijertssloboda medijasnssrpska napredna strankavučić


Miloš Vasić verovatno neće učestvovati na OI, zaražena i Sonja Vasić – Sport\nPredsednik Olimpijskog komiteta Srbije (OKS) Božidar Maljković izjavio je danas da veslač Miloš Vasić verovatno neće učestvovati na Olimpijskim igrama u Tokiju pošto je pozitivan na koronavirus.\nMaljković je dodao i da je supruga veslača, košarkašica Sonja Vasić, takođe pozitivna na koronavirus, ali da su njeni simptomi mnogo blaži, pa je njeno učešće moguće.\nOn je rekao i „da smo zahvaljujući koronavirusu de fakto za 48 sati možda izgubili dve medalje”.\n„Mi dnevno sa našom ambasadom (u Tokiju) radimo na tome da ga povučemo i još ne znamo šta će biti jer Vasić tamo mora da bude 14 dana u karantinu. Što se tiče njegovog nastupa, ne bih hteo da prejudiciram, ali mislim da neće moći, neko će morati da ga zameni”, izjavio je Maljković.\nMaljković je podsetio na uspeh veslačkog dvojca Mačković-Vasić koji su bili „ubedljivo prvi na najvećoj svetskoj trci ove godine”, kada su osvojili zlato na Svetskom kupu u Lucernu.\nMiloš Vasić, olimpijada, Sonja Vasić\nItalija prvi finalista Evropskog prvenstva u fudbalu


Posebno priznanje za najbolju mobilnu aplikaciju u bankarstvu\nNa sinoć održanoj tradicionalnoj dodjeli bankarskih nagrada Zlatni BAM u Sarajevu, UniCredit Bank d.d. je preuzela nagrade u dvije kategorije. Nagradom Zlatni BAM za najveću aktivu i najveći ukupni kapital, UniCredit Bank je potvrdila svoju lidersku poziciju na tržištu. Posebno priznanje, Plaketu Zlatni BAM, UniCredit u Bosni i Hercegovini je dobio za najbolju mobilnu aplikaciju u bankarstvu.\n„Važno nam je da pružamo našim klijentima uslugu koja odgovara njihovim potrebama, ali istovremeno olakšava i nudi dodatne mogućnosti. Slušamo mišljenja naših klijenata i vidimo da su već prepoznali prednosti naše aplikacije, a ovo priznanje je samo još jedna potvrda da smo izradili mobilnu aplikaciju koja zaista nudi klijentima rješenja.“– izjavio je Leo Bevanda, direktor razvoja i upravljanja kanalima distribucije po preuzimanju priznanja.


Mečevi 4.kola Prve lige Srbije u sezoni 2020/21 na programu su od petka do ponedeljka, a u nastavku su parovi i termini susreta.\nŽELEZNIČAR – ZEMUN (petak 04.septembar, 16:30 časova)\nPančevački Železničar u okviru 4.kola Prve lige Srbije na svom terenu dočekuje gostujuću ekipu Zemuna. Domaćini su na startu sezone bez ostvarene pobede, uz jedan remi i dva pretrpljena poraza, pa sa 1 bodom na svom kontu trenutno zauzimaju 15.mesto na tabeli. U prethodnom kolu kao gosti su poraženi u duelu sa ekipom Borca 1926, a rezultat je bio 2:1. Gosti su na startu sezone zabeležili jednu pobedu, uz dva pretrpljena poraza, pa sa 3 boda na svom kontu trenutno zauzimaju 12.mesto na tabeli. U prethodnom kolu su kao domaćini poraženi u duelu sa ekipom Jagodine, a rezultat je bio 0:1. Meč je zakazan za petak 04.septembar 2020.godine, sa početkom u 16:30 časova.\nRADNIČKI SM – RADNIČKI 1923 (subota 05.septembar, 16:00 časova, TV)\nDUBOČICA – BORAC 1926 (subota 05.septembar, 16:30 časova)\nLeskovačka Dubočica u okviru 4.kola Prve lige Srbije na svom terenu dočekuje goste iz Čačka, ekipu Borca 1926. Domaćini su na startu sezone bez ostvarene pobede, uz jedan remi i dva pretrpljena poraza, pa sa 1 bodom na svom kontu trenutno zauzimaju 16.mesto na tabeli. U prethodnom kolu su kao gosti poraženi u duelu sa ekipom OFK Žarkovo, a rezultat je bio 1:0. Gosti su na startu sezone ostvarili jednu pobedu, uz dva pretrpljena poraza, pa sa 3 boda na svom kontu trenutno zauzimaju 13.mesto na tabeli. U prethodnom kolu su kao domaćini savladali ekipu Železničara, a rezultat je bio 2:1. Meč je zakazan za subotu 05.septembar 2020.godine, sa početkom u 16:30 časova.\nIMT – RADNIČKI PIROT (subota 05.septembar, 16:30 časova)\nNovobeogradski IMT u okviru 4.kola Prve lige Srbije na svom terenu dočekuje goste iz Pirota, ekipu Radničkog. Domaćini su na startu sezone zabeležili po jednu pobedu, remi i poraz, pa sa 4 boda na svom kontu trenutno zauzimaju 8.mesto na tabeli. U prethodnom kolu su kao domaćini savladali ekipu Dinama, e rezultat je bio 3:0. Gosti su na startu sezone takođe zabeležili po jednu pobedu, remi i poraz, pa sa 4 boda na svom kontu trenutno zauzimaju 10.mesto na tabeli. U prethodnom kolu su kao domaćini poraženi u duelu sa ekipom Grafičara, a rezultat je bio 0:3. Meč je zakazan za subotu 05.septembar 2020.godine, sa početkom u 16:30 časova.\nGRAFIČAR – KABEL (subota 05.septembar, 16:30 časova)\nBeogradski Grafičar u okviru 4.kola Prve lige Srbije na svom terenu dočekuje goste iz Novog Sada, ekipu Kabela. Domaćini su na startu sezone bez poraza, uz dve pobede i jedan remi, pa sa 7 bodova na svom kontu trenutno zauzimaju 3.mesto na tabeli. U prethodnom kolu su kao gosti savladali ekipu Radničkog iz Pirota, a rezultat je bio 0:3. Gosti su na startu sezone imali maksimalan učinak, sa tri ostvarene pobede, pa sa 9 bodova na svom kontu trenutno zauzimaju 1.mesto na tabeli. U prethodnom kolu su kao domaćini savladali ekipu Radničkog iz Sremske Mitrovice, a rezultat je bio 1:0. Meč je zakazan za subotu 05.septembar 2020.godine, sa početkom u 16:30 časova.\nJAGODINA – LOZNICA (subota 05.septembar, 18:00 časova, TV)\nDINAMO – TRAYAL (nedelja 06.septembar, 16:30 časova)\nVranjski Dinamo u okviru 4.kola Prve lige Srbije na svom terenu dočekuje goste iz Kruševca, ekipu Trajala. Domaćini su na startu sezone bez pobede, uz tri pretrpljena poraza, pa bez bodova na svom kontu trenutno zauzimaju poslednje 18.mesto na tabeli. U prethodnom kolu su kao gosti poraženi u duelu sa ekipom IMT-a, a rezultat je bio 3:0. Gosti su na startu sezone zabeležili jednu pobedu, uz dva pretrpljena poraza, pa sa 3 boda na svom kontu trenutno zauzimaju 14.mesto na tabeli. U prethodnom kolu su kao gosti poraženi u duelu sa ekipom Kolubare, a rezultat je bio 2:1. Meč je zakazan za nedelju 06.septembar 2020.godine, sa početkom u 16:30 časova.\nSLOGA – OFK ŽARKOVO (nedelja 06.septembar, 16:30 časova)\nKraljevačka Sloga u okviru 4.kola Prve lige Srbije na svom terenu dočekuje goste iz Beograda, ekipu OFK Žarkovo. Domaćini su na startu sezone bez pobede, uz jedan remi i dva pretrpljena poraza, pa sa 1 bodom na svom kontu trenutno zauzimaju 17.mesto na tabeli. U prethodnom kolu su kao gosti poraženi u duelu sa ekipom Radničkog 1923, a rezultat je bio 4:0. Gosti su na startu sezone bez poraza, sa jednom ostvarenom pobedom i dva remija, pa sa 5 bodova na svom kontu trenutno zauzimaju 7.mesto na tabeli. U prethodnom kolu su kao domaćini savladali ekipu Dubočice, a rezultat je bio 1:0. Meč je zakazan za nedelju 06.septembar 2020.godine, sa početkom u 16:30 časova.\nBUDUĆNOST – KOLUBARA (ponedeljak 07.septembar, 16:30 časova)\nDobanovačka Budućnost u okviru 4.kola Prve lige Srbije na svom terenu dočekuje goste iz Lazarevca, ekipu Kolubare. Domaćini su na startu sezone bez poraza, sa dve ostvarene pobede i jednim remijem, pa sa 7 bodova na svom kontu trenutno zauzimaju 4.mesto na tabeli. U prethodnom kolu su kao gosti odigrali nerešeno sa ekipom Loznice, a rezultat je bio 0:0. Gosti su na startu sezone ostvarili dve pobede, uz jedan pretrpljen poraz, pa sa 6 bodova na svom kontu trenutno zauzimaju 6.mesto n tabeli. U prethodnom kolu su kao domaćini savladali ekipu Trajala, a rezultat je bio 2:1. Meč je zakazan za ponedeljak 07.septembar 2020.godine, sa početkom u 16:30 časova.


FoNet | 22. jul 2017.\n„Nije bilo izvinjenja i nikako se nismo ogradili od naše naslovne strane. To nije tačno i takođe je deo spina“, oceni je Ćulibrk.\nNajbliža rođaka jednog od autora teksta u ovom broju je bila zatvorenica u Aušvicu i nikako nam nije bila namera da povredimo osećanja žrtava Holokausta, taman posla, objasnio je Ćulibrk i konstatovao da je „ovo sve što se dešava samo dokaz da smo pogodili u centar mete, što smo i želeli“.\nNa pitanje da li je nedeljniku koji uređuje otežano poslovanje, kroz osmeh ističe da „jeste zato što je povećana prodaja, pa nema NIN-a na kioscima“.\n← ‘Politika’ u borbi protiv izmišljenih neprijatelja\nDodik najavio tužbu protiv Danasa →\n1 komentar za: “Ćulibrk: Napadi na NIN pokušaj skretanja pažnje sa položaja radnika”


ORMARI I POLICE UMJESTO ZIDOVA - Uređenje i dizajn doma\nBy Urednik\t On Feb 4, 2017 0\nORMARI I POLICE UMJESTO ZIDOVA – jedne od kreativnijih stvari koje se nalaze u domu\nPredstavljamo vam sistem za odlaganje stvari i predmeta, koji svojim izgledom jako podsjeća na Rubikonovu kocku, ili njoj sličnu igračku, koja pokreće moždane vijuge. On predstavlja veliku konfiguraciju a može biti sastavljen na više načina, dok njegove glavne elemente predstavlja obilje polica te raznovrsni ormarski dijelovi.\nZa izradu ovog prilagodljivog komada namještaja bio je zadužen belgijski dizajner Filip Jansen. Ovaj zid od polica može biti postavljen na sredini sobe, i služiti kao pregrada koja na koristan način razdvaja jednu površinu na dva zasebna dijela.\nDizajniran da bi se mogao nastaviti i iza ćoškova, veliki crni ormar također može okruživati i kamin, a pojedini dijelovi polica su istaknuti drvenim obodima i ostavljeni otvorenima, kako bi pružili mogućnost svojim vlasnicima da na njima istaknu svoje dragocjenije predmete.\nPRIMJER BETONSKOG NAMJEŠTAJA


Vreme 948 - Stampani mediji u Srbiji: Umece prezivljavanja\nTiraži domaćih štampanih medija smanjeni su krajem 2008, broj oglasa drastično je pao, čaršijom već nedeljama kruže katastrofične storije o "generalnom čišćenju" redakcija. Ipak, prave posledice svetske ekonomske krize na ovdašnju štampu još ne mogu da se procene, a vlasnici, urednici i novinari za sada mogu da se pouzdaju samo u svoju moć preživljavanja u nemogućim uslovima\nDobro poznato pravilo da su mediji ogledalo društva dokazalo se i u slučaju svetske ekonomske krize, odnosno njenih posledica u Srbiji. Gotovo istog trenutka kada su se uzdrmali finansijski temelji ovdašnjih kompanija, taj potres osetili su mediji: pre svega štampani, koji ni pre krize nisu bili preterano stabilni i profitabilni. Nezvanična istraživanja pokazuju da se većem broju izdavačkih kuća priliv od oglašavanja smanjio od 40 do 46 odsto u odnosu na kraj 2007, odnosno početak 2008. Istovremeno, pao je i inače slab tiraž: prema podacima ABC Srbija, koja prati tiraže domaćih štampanih medija, u trećem kvartalu 2008. tiraži dnevnih novina pali su za jedan odsto u odnosu na isti period 2007, da bi krajem 2008, u periodu kada se kriza već prilično zahuktala, taj pad iznosio čak 9,79 odsto. Zbog svega toga, pitanje o mogućnosti opstanka štampanih medija, koje se postavlja širom sveta, aktuelno je i u Srbiji.\nBEZ OGLASA: Prvi problem, s kojim se nisu suočili štampani mediji na drugim mestima, jeste to što je ovdašnja štampa bila u krizi i pre krize – broj oglasa, od kojih mediji prvenstveno "žive", drastično je pao nešto ranije. "Razloge treba tražiti u smirivanju ‘tržišnog rata’ koji su, u nastojanju da dođu do novih klijenata, tokom 2007. pre svega vodili mobilni operateri, a sledio ih je kompletan finansijski sektor – banke i osiguranja. Ovaj ‘rat’ završen je u prvom kvartalu 2008. i od tog trenutka, a naročito u drugom polugođu 2008, dolazi do permanentnog smanjivanja sredstava izdvajanih za oglasne kampanje. Tako su mnogi klasični mediji u Srbiji završili poslovnu 2008. godinu sa padom prihoda po osnovu oglasa, ali i padom prodatih tiraža, i ‘teško ranjeni’ dočekali početak nove, po mnogo čemu dramatične, 2009. godine", kaže za "Vreme" Zoran Papić, direktor Asocijacije medija.\nNaravno, prihod od oglašavanja nije opao samo u Srbiji i nije uzrokovan samo "smirivanjem tržišnog rata". Prema rečima Vernera Herića, predstavnika medijske korporacije VAC za Srbiju i zamenika generalnog direktora "Politike", priliv od oglasa drastično je pao u svim državama u kojima je VAC prisutan i "od Austrije do Rumunije" iznosi čak 30 do 35 odsto. "To važi za sve medije, ali su štampa i dnevne novine u težoj situaciji, pošto se firme više reklamiraju u elektronskim medijima", objašnjava Herić, ističući još da je situacija u Srbiji specifična, pre svega zbog deviznog kursa. "Mi kupujemo u evrima, a prodajemo u dinarima. Ta kursna razlika nas uništava."\nVerner Herić, VAC\nZa razliku od svetskih medija, koji su već počeli da jure čitaoce, menjaju uređivačku politiku i pristup temama koje obrađuju, u Srbiji nije izvesno da li bi takva taktika urodila plodom. Naime, zahvaljujući niskoj ceni na kioscima i inače maloj čitanosti, mediji su uglavnom zavisili od oglašivača, dok je tiraž bio samo način da se pokriju bazični i troškovi štampanja. Prosečan broj čitalaca nije rastao čak ni posle pojave novih štampanih izdanja. Primera radi, prosečan broj prodatih dnevnih listova u Srbiji iznosi 800.000 već duže vremena, iako se pojavilo nekoliko novih dnevnika. Čitaoci su se samo "preraspodelili" i, umesto jednih, odlučili se za kupovinu drugih novina. U toj situaciji, donekle optimistični mogu da budu samo vlasnici tradicionalno tiražnih izdanja, kojima ni dosadašnja gibanja na tržištu nisu uticala na prihode. "Mi ćemo krizu najmanje osetiti. U poslednjih nekoliko meseci broj oglašivača manji je za 15 odsto u odnosu na isti period prethodnih godina, što, s obzirom na krizu, ne smatram dramatičnim padom. Ipak, prodati tiraž ‘Blica’ je, s uobičajenih 150.000 primeraka, tokom poslednjih nekoliko dana skočio na 200.000", kaže za "Vreme" Veselin Simonović, glavni i odgovorni urednik "Blica". Skok tiraža ovog dnevnika tumači se pre svega akcijom "Atlas ljudskog tela", koja je u toku, ali Simonović ističe i da, bez obzira na akciju, kriza ne "pogađa ljude tako da odustanu od kupovine novina", posebno ukoliko je reč o kvalitetnim izdanjima koja privlače čitaoce.\nKOJIM PUTEM DALJE: Bez obzira na dosadašnji tiraž i optimizam, izvesno je ipak da će svi štampani mediji u Srbiji morati nešto da promene. Pitanje koje najviše zanima one koji od medija žive jeste da li će biti otpuštanja i gašenja medija, ali na njega za sada nema pravog odgovora – kao i u drugim segmentima ove priče, sve će zavisiti od okolnosti. "Mi ne planiramo gašenje medija, ali sve investicije su zaustavljene i odobravaju se samo one koje su stvarno potrebne. U ovom trenutku, pregledamo i revidiramo sve ugovore jer moramo da štedimo. Pripremamo i novu sistematizaciju radnih mesta, pregledamo sektore administracije i redakcije, da bismo videli gde možemo nešto da promenimo", kaže Verner Herić.\nVeselin Simonović, "Blic"\nIako čaršijom već nedeljama kruže katastrofične storije o masovnom otpuštanju novinara, osim pojedinačnih slučajeva koji su se i ranije događali, još nema pokazatelja da je počelo "generalno čišćenje" redakcija. "Naš cilj je da sačuvamo svako radno mesto. Ako i otpustimo nekog novinara, to nije zato što je kriza, već zato što je taj novinar bio loš", tvrdi Veselin Simonović. Istovremeno, za razliku od VAC-a koji je zaustavio sve investicije, kompanija Ringier, koja je vlasnik "Blica", nedavno je ponudila 800.000 evra za kupovinu većinskog paketa akcija nedeljnika NIN. "NIN je u ovom trenutku bio na prodaju. Neko ga može kupiti sad ili ko zna kad, i mi smo kao kompanija odlučili da ga kupimo. Uz određena ulaganja, to može da donese uspeh", objašnjava Simonović, uz opasku da kompanije moraju da se šire baš zato što je kriza. "Katastrofa je ukoliko samo sedite i ne radite ništa."\nU skladu s tim načelom, u "Blicu" planiraju dalje akcije za čitaoce i održavanje dosadašnjeg kvaliteta, što je, kako se čini, ideja i drugih tiražnih izdanja. Različitih akcija i nagradnih igara više je nego dosad, što i te kako utiče na tiraž, a češće se viđaju i poklon izdanja, TV ili "ženski" dodaci. Sve to ipak ne znači da su štampani mediji došli do "čarobnog recepta" za uspeh – neki (tiražni) mediji tradicionalno ne objavljuju nagradne igre, a ni nagradne igre ne bi mogle da doprinesu opstanku svih medija. Kako bi, dakle, mogao da izgleda profil štampanog medija kojem je preživljavanje zagarantovano? Po mišljenju Vernera Herića, to su pre svega žuta štampa i izdanja koja nude najkvalitetnije novinarstvo, dok će najteže biti onima koji su "nešto između". Međutim, činjenica je da se sudbina štampanih medija često ne bazira na logici, pa logičnu Herićevu pretpostavku za sada donekle demantuje statistika. Podaci ABC Srbija, naime, govore da su tokom 2008. dva izdanja zabeležila rast tiraža, a da ni jedno ni drugo, ne spadaju u žutu štampu: u pitanju je, kako nam je rečeno, "jedno sportsko i jedno klasično novinsko izdanje". Slična je situacija i u konkurenciji mesečnika. Iako i njihov tiraž pada, postoje izdanja koja su u poslednjem kvartalu zabeležila rast tiraža od devet do 22 odsto u odnosu na prethodnu godinu. Direktor ABC Srbija Sergej Petković napominje da nijedno izdanje nije tabloidno, odnosno da je reč o ozbiljnim mesečnicima, od kojih je jedan stručni.\n"Ne postoji čarobna formula za formiranje ‘profila’ štampanih medija otpornih na krize i spremnih da opstanu. Kada bi novinsko izdavaštvo moglo da funkcioniše na bazi takvih formula, onda tiraži u čitavom svetu ne bi već godinama bili u padu. Međutim, siguran sam da se na duge staze neće potvrditi ona izreka da ‘žuti žutuju, a crveni putuju’. Preživeće ozbiljne novinsko izdavačke kuće spremne da se iskustvom, znanjem i pre svega novim idejama suprotstave krizi", kaže Zoran Papić. Po njegovom mišljenju, mediji bi mogli da štede, odnosno da smanje utrošak roto-papira i ostalih proizvodnih troškova, da odustanu od isplate toplog obroka i prevoza, regresa, noćnog rada... ali i da, kao najdrastičniju meru, primene smanjivanje plata i otpuštanje zaposlenih. Papić ipak upozorava da se ovakve mere moraju ozbiljno analizirati zato što "stalne restrikcije i uštede ubijaju samu suštinu medijske proizvodnje koja na svim nivoima podrazumeva dinamiku, istraživanje, ekskluzivnost, kvalitet, do kojih se ne dolazi štednjom, već permanentnim investiranjem".\nDRŽAVA I POMOĆ: Imajući u vidu tradicionalni značaj medija za očuvanje jezika i kulture, postavlja se posle svega logično pitanje o tome da li će država na bilo koji način pokušati da im pomogne da prežive 2009. Sagovornici "Vremena" saglasni su u stavu da država ne bi trebalo da direktnije utiče na sudbinu medija, jer bi to istovremeno povećalo mogućnost njenog uticaja na uređivačku politiku. Ipak, kako ističu, mogući su ustupci koji bi doprineli boljem poslovanju izdavačkih kuća – to se, pre svega, odnosi na smanjenje PDV-a, rigoroznije kažnjavanje onih koji krše Zakon o oglašavanju ili veću zastupljenost države kao oglašivača.\nPo rečima Nataše Vučković-Lesendrić, pomoćnice ministra kulture za medije, u ovom ministarstvu razmišlja se o načinima za pomoć štampanim medijima, pa je vrlo verovatno da će neki konkursi i projekti biti prilagođeni novonastaloj situaciji. Ipak, ona napominje da su Ministarstvu neophodne sugestije struke, odnosno onih koji su neposredno zainteresovani. "Konkretnih inicijativa i predloga za sada nije bilo, a oni su nam neophodni da bismo planirali svoje akcije. Čini mi se da izdavači još nisu ozbiljno sagledali posledice ove krize. Ipak, mi smo spremni da pomognemo, čim oni utvrde na koji bismo tačno način to mogli da učinimo", kaže Nataša Vučković-Lesendrić. Tu se, međutim, pojavljuje večni problem teškog ujedinjenja ovdašnjih medija i medijskih organizacija. "Medijske kuće često nisu svesne pregovaračkog potencijala koji imaju kao asocijacija ili udruženje i ponekad na teže načine pokušavaju da završe poslove koji bi bili lakše realizovani kada bi bez zadrške zajednički nastupale", objašnjava Zoran Papić. "Na taj način bilo bi lakše rešavati probleme i pitanja štampe, distribucije, prevoza, ali i obrazovnog sistema koji bi trebalo da ‘proizvodi’ stručnjake za medijsku oblast."\nUprkos tome što mediji još nisu ujedinjeni u vezi sa strategijom preživljavanja, u Ministarstvu kulture tvrde da već i sada postoje neki projekti koji bi im na duže staze mogli pomoći. Po rečima Nataše Vučković-Lesendrić, Ministarstvo je apliciralo za fondove Evropske komisije namenjene širenju medijske pismenosti, odnosno regrutovanju novih čitalaca. Iako ovi čitaoci neće biti pravi medijski konzumenti još godinama, činjenica je da domaću štampu dugoročno može da spasi samo pismenija i čitanju novina više orijentisana publika. Sve ostale mere predstavljale bi samo "prvu pomoć" pacijentu koji u ovom trenutku jedva diše. Dokle će i kako disati, za sada nije izvesno, ali donekle ohrabruje činjenica da Srbija ipak ima prednost u odnosu na druge prostore. S iskustvom "stranca u Beogradu", Verner Herić napominje da je Srbija specifična zemlja koja bi na toj specifičnosti mogla da profitira: "Ovde su ljudi talentovani da prežive čak i kad su uslovi strašni. Za kolege koje su ovde radile tokom devedesetih, 2009. ne može biti gora od onoga što su preživeli."\nDeluje zaista utešno.\nJoš utešnije ako se zaboravi na iskustvo koje kaže da u Srbiji uvek može biti gore od najgoreg.


Predstavljanje turističke ponude Republike Srpske na Sajmu u Tel Avivu | BL Portal\nNa Međunarodnom sajmu turizma, koji se održava danas i sutra u Tel Avivu u Izraelu, Turistička organizacija Republike Srpske predstaviće kompletnu turističku ponudu sa akcentom na banjski turizam i aktivni odmor u Srpskoj.\nTuristička organizacija Srpske izlagaće na ovom sajmu samostalno na izložbenom prostoru, a turističku ponudu tom prilikom predstaviće i Turistička organizacija Trebinja s kompletnom ponudom i akcentom na “Grad sunca” kao i “Hercegovačku kuću”.\n– Predviđena je i promocija monografije `Vjerski objekti nacionalnih manjina u Republici Srpskoj` autora Ljubiše Preradovića, Milijane Okilj, Miroslava Malinovića i Gordane Preradović – saopšteno je iz Turističke organizacije Srpske.\nŠtand Turističke organizacije Srpske posjetiće i ministarka trgovine i turizma Republike Srpske Dragica Kovač.\nU saopštenju je navedeno da je Ministarstvo trgovine i turizma Srpske podržalo predstavljanje turističke ponude Srpske na ovom prestižnom sajmu, uz logističku podršku Predstavništva Republike Srpske u Izraelu.\nRiječ je o veoma značajnom i interesantnom tržištu što potvrđuje i ovogodišnje učešće zemalja Zapadnog Balkana i regiona (Srbija, Slovenija, Rumunija, Bugarska, Albanija i druge).\nEko piramida: Krivične prijave protiv Draška Stanivukovića i Slobodana Vaskovića


Advokat Dragana Đorđević - krivični zakonik\nAdvokat Dragana Đorđević » "krivični zakonik"\nNaplata potraživanja od dužnika u blokadi\n28. 05. 2018. Dragana Đorđević\t34 komentara\nU uslovima globalne finansijske krize raste rizik od nenaplativosti potraživanja. Rizik te vrste pre svega zavisi od visine pojedinačnog potraživanja, rokova plaćanja, ekonomskih i političkih uslova u državi, kao i od boniteta i kreditne sposobnosti samog dužnika.\nNastupanje nesposobnosti dužnika da izvršava svoje novčane obaveze usled blokade poslovnih računa predstavlja jedan od najvećih rizika, čija realizacija može da ima za posledicu stečaj dužnika, ali u nekim slučajevima može predstavljati i uzrok bankrotstva poverioca.\nOdgovore na neka od pitanja, koja se tiču mogućnosti naplate potraživanja od dužnika, koji je u blokadi možete naći u ovom tekstu.\nPravne posledice blokade računa uređuje Zakon o obavljanju plaćanja pravnih lica, preduzetnika i fizičkih lica koja ne obavljaju delatnost. Nastavite sa čitanjem Naplata potraživanja od dužnika u blokadi →\nbankrotstvoblokada poslovnih računadužnik u blokadijavni prihodikrivični zakonikNaplata potraživanjanovčana kaznaoštećenje poveriocapravo regresaprinudna naplataprouzrokovanje stečajastečajZakon o obavljanju plaćanja pravnih lica preduzetnika i fizičkih licaZakon o obligacionim odnosimaZakon o poreskom postupku i poreskoj administracijiZakon o privrednim društvimaZakon o založnom pravuzloupotreba ovlašćenja u privredi


Vesti: Istraživali smo - gde Srbija skladišti opasne materije /video/ - Sputnjik Srbija\n21:17 19 April 2021\nVesti: Istraživali smo - gde Srbija skladišti opasne materije /video/\n18:58 06.08.2020 Preuzmite kraći link\nSpasioci u Bejrutu još tragaju za žrtvama. Analitičari ocenjuju da će se Liban suočiti sa velikom ekonomskom i političkom krizom. Istraživali smo gde Srbija skladišti opasne materije i da li ima opasnosti od sličnih eksplozija.\nZašto najskuplji lek na svetu i to namenjen – deci košta dva miliona evra i gde takvo lečenje plaća država a gde posebni fondovi?\nZapadni mediji podigli prašinu: Tramp u Berlin na mesto ambasadora SAD šalje vojnika koji se javno izjasnio da je protiv muslimanske mafije na Kosovu\nPrva četiri kamiona s delovima spomenika Stefanu Nemanji, izrađenog u ateljeu čuvenog ruskog vajara Rukavišnjikova na putu su ka Srbiji.


Chrome najavljuje: Vještačka inteligencija kao pomoć u pretrazi - BIGportal.ba\nChrome najavljuje: Vještačka inteligencija kao pomoć u pretrazi\nOktobar 11, 2019 Oktobar 11, 2019 02\nGoogle Chrome planira uvođenje opcije za identifikaciju fotografija uz pomoć mašinskog učenja, što bi trebalo da bude korisno za sve one koji imaju manje ili veće poteškoće sa čulom vida.\nInternet često ume da bude komplikovan za navigaciju, a posebno za one koji žive sa određenim poteškoćama. To se posebno odnosi na one kojima je oštećeno čulo vida, zbog toga što najveći deo sadržaja ima vizuelne komponente koje su od vitalnog značaja za razumevanje.\nGoogle je odlučio da reši taj problem, pa je najavio uvođenje nove funkcije za Chrome koja će uz pomoć mašinskog učenja prepoznavati šta je na slikama, da bi nakon toga onima kojima je to potrebno ponudila tekstualne opise.\nNajveći problem je to što na mreži postoje milioni fotografija koje ne sadrže opise i ključne reči, pa korisnici od opisa dobiju samo reč “fotografija”. To bi sa novom opcijom moglo da se promeni, što bi donelo olakšanje velikom broju korisnika kojima je nova opcija neophodna.\nOpcija će biti dostupna samo onima koji imaju čitače ekrana koji nude audio ili podršku na Brajevom pismu.\nDa bi se funkcija aktivirala u okviru Chromea neophodno je da se ode u Settings, pa u Advanced na dnu strane, zatim se pronađe Accessibility sekcija i aktivira opcija Get image descriptions from Google.\nIzvor: Engadget, PC Press\nGoogle Pixel 4 stiže u još nekim varijantama boja zanimljivog naziva\nNova opcija u WhatsApp-u koja štedi vrijeme\nV.R. Juni 28, 2019 Juni 28, 2019\n“Tick tock, Mr. Wick”: Džon Vik dobio svoju igru\nD V Maj 10, 2019\nGoogle, gigant nezaustavljivog rasta\nD V Mart 15, 2019 April 3, 2019\nČuveni hotel, omiljeno odredište za kraljeve, političare i filmske zvijezde, mijenja vlasnika?\nNobelovac: Drago mi je što su Srbi srećni zbog mene\nD V Oktobar 10, 2019 Oktobar 11, 2019\nOktobar 10, 2019 Oktobar 11, 2019 0\nDalas izgubio od Detroita u povratku Porzingisa\nOktobar 13, 2019 Oktobar 14, 2019 0\nOdbačen prijedlog odvajanja savjeta sudija i tužilaca\nTestirali smo CM Master BOX NR400 kućište\nBijeljina: Sebi naručili pečenje i kolače, narodu kobasice i hljeb?!


Učenik trećeg razreda gimnazije "Borislav Petrov Braca" iz Vršca, Mirko Boljanović, napravio novi i jedinstveni sajt o košarci.\nMirko putem ovog sajta želi da sve ljubitelje ovog sporta obavesti o najnovijim vestima i dešavanjima, kako na lokalnom tako i na svetskom nivou. Na ovom sajtu pored najnovijih dešavanja, možete naći i zanimljivosti iz istorije košarke, kao i pravila i izreke vezane za ovaj danas veoma popularan sport.\nNadam se da ćete posećivanjem ovog sajta podržati Mirka i njegovu nameru da još više uznapredimo ovaj sport i da vreme koje provodimo na internetu provedemo pametno, kako i sam autor ovog sajta kaže.\nU subotu 10. maja u Temišvaru održano je takmičenje u komunikaciji na engleskom jeziku. Na ovom sada već tradicionalnom takmičenju, učenici vršačke gimnazije "Borislav Petrov Braca" postigli su izvanredan uspeh. Prvo mesto su osvojili Aleksandra Mandarić, Marta Ožegović, David Munćan i Robert Vujić, učenici prve i druge godine. Uroš Ogrizović osvojio je treće mesto, dok su pohvale za uspešno učešće dobili učenici Mirjana Nikolić, Nikola Ribarov, Sonja Petrov, Nebojša Ivanovski i Igor Petrović. Čestitamo svim učenicima i njihovim mentorima, profesorkama engleskog jezika Svetlani Sturzi i Antoneli Dan i Sanji Milenković.\nOvo je samo jedan od mnogobrojnih uspeha učenika vršačke gimnazije. Želimo da ih pohvalimo i da im poželimo još puno uspeha tokom daljeg školovanja.


SAM :: Otvorena Termovent Akademija\nOtvorena Termovent Akademija\nNakon 27 godina postojanja Termoventa i akumuliranja velikog znanja u oblasti proizvodnje klima komora, čistih soba i inženjeringa HVAC sistema, kompanija je napravila veliku prekretnicu u poslovanju i odlučila se za kreiranje Termovent Akademije.\nSa fokusom na razvoju mladih, Termovent Akademija će imati za cilj da studentima teoretsko znanje koje stiču svakodnevno na fakultetima prikaže i u praksi i da ih spremi za ono što dolazi nakon školovanja. Pored toga, Termovent Akademija će okupljati veliki broj predavača koji su članovi partnerskih kompanija i pored same obuke pokušaće da prikažu mladima šanse u domaćim firmama i da se velika karijera može graditi i u Srbiji.\nSaradnja sa NTP Beograd-om\nVeliku zahvalnost za realizaciju Termovent Akademije kompanija Termovent duguje i partneru, Naučno-tehnološkom parku Beograd, koji je podržao projekat i omogućio da pored razvojnog tima koji će raditi u okviru te institucije otvori i trening centar u okviru Termovent Akademije. Trening centar će biti otvoren početkom naredne godine i biće otvoren za sve studente koji budu želeli da prošire svoje znanje, ali svakako i za projektante i već stasale inženjere koji će imati priliku da u realnim uslovima testiraju sisteme i prate njihove performanse.\nPored eksternih obuka i saradnje sa fakultetima, Termovent Akademija će raditi i na internim edukacijama gde će inženjeri pomagati novopridošlim kolegama kako bi što spremniji preuzimali svakodnevne obaveze i projekte.\nTermovent Akademija je zvanično otvorena početkom leta 2020. godine, u skladu sa mogućnostima zbog epidemiološke situacije, a pun potencijal se očekuje 2021. godine.\nTermovent Akademija u Kladovu\nPored Naučno-tehnološkog parka Termovent Akademija ima svoj trening centar i u okviru proizvodnog pogona Termoventa u Kladovu, koji je već završen i čeka mogućnost da se studenti, projektanti i inženjeri okupljaju i uživo i razmenjuju znanje.


Izricanje presude Stanišiću i Simatoviću 30. juna - Glas Srpske\nSrna 17.06.2021 19:17\nHAG - Izricanje presude u slučaju protiv bivših čelnika Službe državne bezbjednosti Srbije Franka Simatovića i Jovice Stanišića zakazano je za 30. jun, saopšteno je danas iz Međunarodnog mehanizma krivične sudove (MMKS).\nU saopštenju, koje je potpisao predsjedavajući sudija Barton Hol, navodi se da se Simatoviću i Stanišiću ukida uslovna sloboda i da se moraju vratiti u pritvornu jedinicu UN u Hagu.\nIz Mehanizma su pozvali Ministarstvo unutrašnjih poslova Republike Srbije da imenuje zvaničnika ili zvaničnike koji će putovati sa Stanišićem i Simatovićem do jednog od aerodroma u Holandiji.\nU saopštenju se Ministarstvo poziva da osigura bezbjednost Stanišića i Simatovića dok ih ne predaju holandskim vlastima.\nOsim toga, Ministarstvu je poručeno da što prije dostavi spisak imena zvaničnika koji će bivše čelnike Službe državne bezbjednosti Srbije pratiti u Holandiju.\nKada je riječ o zemljama kroz koje će proći bivši čelnici Službe, vlastima je naređeno da ih zadrže u pritvoru onoliko koliko traje njihovo putovanje do destinacije, te da ih uhapse u slučaju da pokušaju da pobjegnu.\nTužilac Mehanizma Daglas Stringer zatražio je 12. aprila doživotnu kaznu zatvora za bivše čelnike Službe državne bezbjednosti Srbije.\nStanišića i Simatovića, koji su optuženi za progon, ubistva, deportacije i prisilno premještanje Hrvata i muslimana u Hrvatskoj i BiH od 1991. do 1995. godine, uhapsile su i u Hag izručile vlasti Srbije s proljeća 2003. godine.\nPrvostepeno vijeće Haškog tribunala oslobodilo je 29. maja 2013. godine Stanišića i Simatovića krivice po svih pet tačaka optužnice. Međutim, Apelaciono vijeće Tribunala usvojilo je 15. decembra 2015. godine ključne osnove žalbe koju je na tu presudu uložilo Tužilaštvo, poništilo oslobađajuću presudu i naložilo da proces bude ponovljen.


Neophodna zajednička borba protiv klimatskih promena | Energetski portal Srbije\nNeophodna zajednička borba protiv klimatskih promena\nU utorak 23. septembra 2014. godine u Njujorku održan je samit o klimatskim promenama. Na Klimatskom samitu govorilo se o ekonomskom aspektu za klimatske akcije, klimatskim akcijama, prednostima klimatskih akcija za zdravlje i posao narednih generacija.\nGeneralni sekretar Ujedinjenih nacija gospodin Ban Ki Mun otvarajući Klimatski samit izjavio je da je neophodno zajedničko delovanje kako bi se smanjila emisija štetnih gasova u atmosferu. Takođe je istakao da do kraja ovog veka čovečanstvo mora prestati da stvara ugljenik, a uputio je i apel najpoznatijim svetskim kompanijama da smanje emisiju ugljen dioksida. Gospodin Ban Ki Mun je rekao i da se mora ograničiti porast globalne temperature na ispod 2 stepena Celzijusova.\nPredsednik Evropske komisije gospodin Žoze Manuel Barozo (Jose Manuel Barosso) izjavio je da su klimatske promene pretnja čovečanstvu i istakao da će Evropska unija u narednih 7 godina izdvojiti više od 3 milijarde evra u grantovima za podršku održive energije zemljama u razvoju.\nPremijer Japana gospodin Šinzo Abe (Shinzo Abe) istakao je da Japan finansira veliki broj projekata čiji je cilj borba protiv klimatskih promena.\nPredsednik Sjedinjenih Američkih Država gospodin Barak Obama izjavio je da SAD u preko 120 zemalja sveta sprovode borbu protiv klimatskih promena u različitim sektorima, kao i da su investirale u efikasnu tehnologiju što je doprinelo da nivo ugljen dioksida u ovoj zemlji bude najniži u poslednjih 20 godina. On je dodao i da će Sjedinjene Američke Države obezbediti oko 100 milijardi dolara za pomoć najsiromašnijim zemljama u ovoj oblasti.\nPredsednik Republike Srbije gospodin Tomislav Nikolić izjavio je da je zemljama u razvoju neophodna pomoć razvijenih zemalja u borbi protiv klimatskih promena jer ne mogu samostalno da otklone ove posledice.\nPredsednik Francuske gospodi Fransoa Oland istakao je da će Francuska u narednih nekoliko godina donirati skoro milijardu dolara u svetski fond koji pomaže nerazvijenim zemljama da se prilagode posledicama klimatskih promena.\nNa Klimatskom samitu prikupljeno je oko 200 milijardi dolara za borbu protiv klimatskih promena, a prisustvovali su brojni svetski lideri, predstavnici kompanija, naučnici, finansijeri itd.


Evropa na svojoj koži osetila Ukrajinu – neće „američki recept“ i u Belorusiji - 21.08.2020, Sputnik Srbija\nBrisel je izvukao pouke iz ukrajinske problematične priče koja još traje. Evropska unija na svom kontinentu ima geostrateške i ekonomske interese i za rešavanje... 21.08.2020, Sputnik Srbija\n21:37 21.08.2020 (Osveženo: 01:00 26.08.2021)\n© Sputnik / Sputnik / Uđi u foto-galerijuProtesti u Minsku\nPredsednik Francuske Emanuel Makron, posle razgovora sa nemačkom kancelarkom Angelom Merkel, izjavio je da EU ne želi da se ponovi ukrajinski scenario u Belorusiji, naglasivši da je važno da se izbegne eskalacija i primena nasilja.\nOn je dodao da se Evropa zalaže za otvoren dijalog sa Rusijom o Belorusiji i da je ruski lider Vladimir Putin podržao predlog da se Organizacija za evropsku bezbednost i saradnju (OEBS) uključi kao posrednik u situaciji u Belorusiji. U toj zemlji je posle proglašenja pobede Aleksandra Lukašenka na predsedničkim izborima došlo do protesta opozicije koja smatra da su rezulati namešteni.\nEvropa neće reprizu američkog modela u Belorusiji\nEvropa koja je u slučaju ukrajinske krize pre sedam godina ostala po strani, a Amerika vodila glavnu reč tokom nasilnog svrgavanja sa vlasti predsednika Viktora Janukoviča, ali i posle toga, jasno je stavila do znanja da ne želi reprizu, pogotovo što Ukrajina uz pomoć američkih saveznika nije rešila nijedan gorući problem.\n„Makron želi da kaže da, nezavisno od američkih interesa, pošto se radi o evropskom kontinentu, Evropa ima svoje interese i geostrateške stavove. Kod ukrajinskog scenarija je loše što je izbio rat i što taj problem još nije rešen, izaziva destabilizaciju u Evropi, a naročito izaziva destabilizaciju u odnosima između EU i Rusije“, ocena je Slobodana Zečevića sa Instituta za evropske studije.\nUkrajinski scenario u Belorusiji može negativno da se odrazi i na ekonomske interese Francuza i Nemaca za saradnju sa Rusijom, ističe sagovornik Sputnjika.\n© Sputnik / Andrej Stenjin / Uđi u foto-galerijuEU ne želi ukrajinski scenario po američkom receptu gde i dalje nijedan gorući problem nije rešen, a izaziva destabilizaciju u Evropi, naročito u odnosima između EU i Rusije.\nEU ne želi ukrajinski scenario po američkom receptu gde i dalje nijedan gorući problem nije rešen, a izaziva destabilizaciju u Evropi, naročito u odnosima između EU i Rusije.\nU Rusiji je ključ\nI Dušan Gujaničić sa Instituta za političke studije smatra da se EU vratila u igru i da u ovoj evropskoj priči Americi neće prepustiti neku značajniju ulogu, tim pre što ključ rešavanja problema leži u Rusiji. Otuda i oprezniji pristup Evrope.\n„Deluje mi da su Makron i Merkelova kao evropski dvojac sasvim svesni toga da Evropa ništa na silu ne može sama da reši, pogotovo nekim trapavim ili prebrzim pristupom, već da ključ problema leži, pre svega, u Rusiji kao sili koja, objektivno posmatrajući, ima autoritet i uticaj na dešavanja u Belorusiji“, kaže on za Sputnjik.\nEU je, po njegovoj oceni, svesna da bi jednim opreznim pristupom, više prema Rusiji, nego prema Lukašenku, morala da izgradi dobru poziciju i da privoli Rusiju na jednu konstruktivnu ulogu .\nPredlog da OEBS posreduje u rešavanju situacije u Belorusiji, koji je i lider Rusije Vladimir Putin podržao, mogao bi da bude prvi korak u tom pravcu, smatra Gujaničić. On dodaje da svakako ne treba očekivati neko brzo rešenje, ali i da bi Lukašenko morao da odigra konstruktivnu ulogu, da ne otežava pregovaranje, ako je ideja da niko ne izađe poražen, ni ponižen.\n„Amerika ima na terenu neke svoje aktiviste koji sprovode njene interese. Ali, što se tiče zvanične diplomatije, mislim da ona neće imati bitnu ulogu, jer su svi svesni da bi otvoreno američko mešanje u belorusku krizu moglo da izazove samo kontraefekat“, mišljenje je našeg sagovornika.\nUčila na sopstvenim greškama\n© Sputnik / Alekseй Vitvickiй / Uđi u foto-galerijuStav EU prema krizi u Belorusiji se uklapa u inače zategnute odnose sa Amerikom u poslednje vreme.\nStav EU prema krizi u Belorusiji se uklapa u inače zategnute odnose sa Amerikom u poslednje vreme.\nNa pitanje, zašto je u ovom slučaju, za razliku od Ukrajine, Evropa postupila drugačije, Gujaničić kaže – zato što je učila na sopstvenim greškama:\n„Makron je, pre svega, svestan grešaka svojih prethodnika na čelu francuske države koji su pokušali da igraju grubo, đonom na Rusiju. On je shvatio da se oštrim pristupom Rusiji ne može mnogo postići i njegova retorika je, koliko je to moguće kod jednog zapadnog političara, relativno umerena prema Rusiji. Pokušava da drži pruženu ruku u vazduhu“.\nOn napominje i da se takav stav EU uklapa i u inače zategnute odnose sa Amerikom u poslednje vreme.\n„Distanciranje EU od Amerike kao globalne supersile ili distanciranje od trenutne Trampove politike, to su dve odvojene stvari. Jedno je odvajanje od Amerike, pokušaj strateškog stvaranja autonomnije pozicije u međunarodnim odnosima, a drugo je ako je to samo želja da se od Trampa napravi distanca“, napominje Gujaničić, ističući da će predstojeći predsednički izbori u Americi determinisati odnos SAD I EU u narednim godinama.\nOn nema dilemu da bi ukoliko bi za predsednika bio izabran Džo Bajden, koji slovi za kandidata „duboke države“, on sigurno krenuo u jednu grublju igru prema Belorusiji.


Predsednik Vučić uručio odlikovanje predsedniku Upravnog odbora kompanije"Gazprom" | Predsednik Republike Srbije\n19.03.2019. - 19:38\nPredsednik Vučić uručio odlikovanje predsedniku Upravnog odbora kompanije"Gazprom"\nPredsednik Republike Srbije Aleksandar Vučić uručio je danas Orden srpske zastave II stepena Alekseju Mileru, predsedniku Upravnog odbora kompanije "Gazprom".\nPredsednik Vučić je Alekseja Milera odlikovao za naročite zasluge u razvijanju i učvršćivanju miroljubive saradnje i prijateljskih odnosa Srbije i Ruske Federacije.\n„Miler je srcem, a ne novcem pokazao kako poštuje malu zemlju, slobodarski opredeljenu, i njen narod, koji je uvek uspevao da sačuva svoju zemlju“, rekao je predsednik Vučić. On je istakao da Aleksej Miler, kao i „Gazprom“, imaju veliku ulogu u obnovi Hrama Svetog Save, simbola bratske saradnje dva pravoslavna naroda.\n"Da živi prijateljstvo Srbije i Rusije, a Vama lično, beskrajno hvala na ogromnom doprinosu koji ste dali za razvoj naših odnosa", naglasio je predsednik Vučić.\nPredsednik Upravnog odbora kompanije „Gazprom“ Aleksej Miler je rekao da nagradu shvata kao visoku ocenu rada cele kompanije na srpskom tržištu.\n"Veliko hvala našim srpskim partnerima, srpskim prijateljima na konstruktivnom i zajedničkom radu. Rusko-srpska saradnja će jačati, naše partnerstvo u energetici će se širiti i radićemo na novim projektima. 'Gazprom' će uvek biti uz vas", poručio je Aleksej Miler i dodao da je "Gazprom" i u najkomplikovanijim prilikama poštovao obavezu prema građanima Srbije i isporučivao gas.\n"Poslednjih godina se isporučuje više gasa nego što je predviđeno, isporuke su povećane za 150 miliona kubnih metara u odnosu na ugovorene količine, što van svake sumnje svedoči o uspešnom socio-ekonomskom razvoju Srbije", naveo je Miler i naglasio da postoji ogroman potencijal za razvoj saradnje na polju gasifikacije, ali i na polju kulture i sporta.\nBeograd, 19. mart 2019. godine


Miščević:Pozitivno je to što EU želi da čuje mišljenje Srbije\nŠefica Pregovaračkog tima za vođenje pregovora o pristupanju Srbije EU Tanja Miščević kazala je da taj dokument pokazuje da Evropa želi da čuje šta Srbija, kao zemlja kandidat za člana, misli o budućnosti EU, što pokazuje da je Srbija najzad u situaciji da podeli svoje mišljenje sa članicama.\nMiščević je dodala da su ključne inicijative u tom dokumentu vladavina prava, pitanja bezbednosti, socio-ekonomski elementi, uključujući međusobno povezivanje.\n"To je važno, jer ako takav stav imate kao predlog EK i predlog mislećih ljudi u evropskoj dimenziji, onda i oni koji donose odluke itekako će pratiti ove principe i to će postati i elemenat ključnih politika kada je reč o regionu Zapadnog Balkana, odnosno politike proširenja", kazala je Miščević.\nPredsednica Beogradskog fonda za političku izuzetnost Sonja Liht, govoreći o samitu u Sofiji, kazala je da je neosporno bolje to što je on organizovan sa temom Zapadnog Balkana, te da je poslednjih 15 godina ponavljano da je ozbiljan problem da posle Soluna sličnog samita nije bilo.\n"Dobro je i to što se on konačno odvija u jednoj od novijih zemalja EU, zemalja sa svojim ozbiljnim problemima i izazovima i opet bugarsko predsedavanje je odlučilo da Samit posveti odnosima Evrope i zemalja Zapadnog Balkana", kazala je Liht.\nNavodeći da je predsednik Srbije Aleksandar Vučić u proteklih nekoliko dana dao intervjue za poznate medije u inostranstvu, Liht je kazala da je to dobro i za pitanje KiM, jer se na taj način čuo i stav Srbije po tom pitanju, koje će i samit interesovati.


Još jedan češki investitor proširuje proizvodnju na srpsko tržište | Ambasada Republike Češke u Beogradu\nHome > Trgovina i ekonomija > Još jedan češki...\nPhoto: Dnevnik.rs – Razgovori sa pradstavnicima češke firme IMG Bohemia s.r.o.\nPredstavnici češke kompanije IMG Bohemia s.r.o, koja se bavi proizvodnjom plastičnih komponenata za automobilsku industriju, ovih dana je postigla dogovor o uslovima za novu češku grinfild investiciju u opštini Bela Crkva. Nakon nedavnog potpisivanja ugovora o investicionom projektu firme Spel Manufacturing s.r.o, ovo je dolazak drugog po redu češkog investitora u novoizgrađenoj industrijskoj zoni grada Bela Crkva, gde inače živi veliki broj pripadnika češke nacionalne manjine.\nTokom sastanka predstavnika IMG Bohemia s.r.o. sa predsednikom opštine Bela Crkva Darkom Bogosavljevićem i predsednikom Skupštine opštine Bela Crkva Marjanom Aleksićem, češka firma je dogovorila plan ulaganja u vrednosti 10 – 14 mil. EUR, koji podrazumeva izgradnju proizvodnog pogona na zemljištu površine 2ha i fazno zapošljavanje 200 radnika. Češki investitor planira i obuku budućih srpskih radnika u matičnoj fabrici u Češkoj.\nDve nove grinfild investicije čeških firmi pružaju jedinstvenu mogućnost preko 270 novih radnih mesta za stanovnike opštine Bela Crkva, što će značajno doprineti boljim životnim uslovima i životnom standardu u nerazvijenom Južnobanatskom okrugu.\nMediji u Srbiji u vezi sa tim podsećaju da je „češki predsednik Miloš Zeman izrazio podršku izgradnji pogona kompanije IMG Bohemia s.r.o.“ tokom ličnog susreta sa predsednikom Aleksandrom Vučićem prilikom zvanične posete Srbiji u septembru 2019. godine.\nAmbasada Republike Češke u Beogradu je aktivno učestvovala u ovom investicionom projektu i de facto bila inicijator ideje da češka investicija bude realizovana upravo u industrijskoj zoni Bela Crkva. Takođe, ambasador Tomaš Kuhta o ovoj uspešnoj akviziciji navodi da predstavlja odličan primer konkretnog doprinosa Ambasade Republike Češke u Beogradu boljem životu Čeha u srpskom pograničnom području, što je jedan od ciljeva strategije češke diplomatske misije u Srbiji, u okviru koje su takođe realizovani projekti razvojne saradnje, kao i veoma intenzivna partnerska saradnja.\nTekst: Miroslav Čančik, zamenik ambasadora\n37 % (16901) Već sam je posetio/la\n33 % (15444) Planiram da je posetim\n30 % (13946) Ne razmišljam o tome da je posetim


Crna Gora odlučnom borbom protiv kriminala pokazala spremnost za novu fazu pregovora | EUME\nNaslovnica Press info Press Pregovori o pristupanju Crna Gora odlučnom borbom protiv kriminala pokazala spremnost za novu fazu pregovora\nCrna Gora odlučnom borbom protiv kriminala pokazala spremnost za novu fazu pregovora\nOdlučna borba protiv organizovanog kriminala u Crnoj Gori, koja je nedavno rezultirala hapšenjima članova organizovane kriminalne grupe, sprečavanjem teških zločina i napretkom u ključnim istragama, jasan je pokazatelj da je država spremna za narednu fazu pregovaračkog procesa, poručili su predstavnici crnogorskih institucija na sastanku u Briselu.\nU Briselu je održan sastanak Radne grupe Savjeta Evropske unije za proširenje i država koje pregovaraju o pristupanju EU (COELA) na temu najnovijih rezultata u oblasti borbe protiv visoke korupcije i organizovanog kriminalana.\nGlavni pregovarač Aleksandar Drljević podsjetio je da je od poslednjeg sastanka sa COELA-om u oktobru 2018. godine, Crna Gora otvorila pregovaračko poglavlje 27, izrazivši očekivanje da ove godine bude otvoreno i poglavlje 8. Kad je u pitanju srž pregovaračkog procesa, vladavina prava, ukazao je da su Radnim dokumentom EK o stanju u poglavljima 23 i 24 prepoznati bolji rezultati borbe protiv organizovanog kriminala nego u prethodnim godinama.\n„Rezultati su ono što želimo danas da predstavimo, kako bismo vas dodatno uvjerili da smo spremni za narednu fazu pregovaračkog procesa. Nedavni odlučni napad protiv organizovanog kriminala u Crnoj Gori rezultirao je nizom hapšenja članova organizovane kriminalne grupe, sprečavanjem brojnih teških zločina i značajnim napretkom u ključnim istragama“, rekao je glavni pregovarač.\nČlanica Pregovaračke grupe za poglavlja 23 i 24 i šefica Radne grupe za poglavlje 23, Marijana Laković je pružila presjek ukupnog napretka u oblasti vladavine prava. Informisala je članove COELA-e o izradi nove Strategije za reformu pravosuđa za četvorogodišnji period, novog informacionog sistema pravosuđa, kao i o unapređenju prostornih kapaciteta pravosudnih institucija. Kad je u pitanju unapređenje slobode medija, predstavila je najnovije aktivnosti koje se preduzimaju s ciljem implementacije preporuka Evropske komisije, Savjeta Evrope i Ujedinjenih nacija. „Vlada je odlučna da garantuje i unapređuje slobodu medija koja predstavlja osnovnu vrijednosti svakog demokratskog društva. To su potvrdile koordinisane akcije pravosudnih organa i policije koje su dovele do pomaka u istragama napada na novinare“, saopštila je Laković.\nGlavni specijalni tužilac Milivoje Katnić je predstavio aktivnosti SDT-a u borbi protiv organizovanog kriminala i korupcije na visokom nivou, sa osvrtom na predmete koji su u sferi interesovanja javnosti, Katnić je kazao da su u 2018. godini pokrenute finansijske istrage u sedam predmeta protiv 47 fizičkih i 10 pravnih lica. Za krivična djela organizovanog kriminala u 2018. godini je podignuto 13 optužnica kojima je optuženo 87 lica, za krivična djela visoke korupcije 12 optužnica protiv 31 lica, dok je za krivično djelo pranje novca podignuta jedna optužnica protiv jednog lica.\nPomoćnik direktora Uprave policije za Sektor kriminalističke policije, Enis Baković, rekao je da je dobra saradnja Uprave policije i državnih tužilaštava, kao i međunarodna saradnja sa EUROPOLOM, INTERPOLOM i državama članicama EU, rezultirala brojnim akcijama u kojima su uhapšeni članovi organizovanih kriminalnih grupa i zaplijenjena velika količina droge i cigareta.\nDirektor Agencije za sprječavanje korupcije Sreten Radonjić predstavio je rezultate ASK u protekloj godini. Posebno se osvrnuo na rad Agencije kada je riječ o primjeni Zakona o finansiranju političkih subjekata i izbornih kampanja, istakavši da je tokom prethodne tri godine ASK pokrenula 486 prekršajnih postupaka protiv političkih subjekata i organa vlasti zbog kršenja Zakona o finansiranju političkih subjekata i izbornih kampanja.\nPredstavnici država članica EU su pohvalili rezultate Crne Gore na planu borbe protiv korupcije i organizovanog kriminala, navodeći da sve države članice to treba da prepoznaju i podrže što skori prelazak Crne Gore u narednu fazu pregovora. Uvjereni su, kako su poručili, da će politika proširenja ostati visoko na dnevnom redu EU i nakon izbora za Evropski parlament u maju.


Registrovana 2 obolela od H1N1\nod Tornado taj 2011-01-06, 19:52\nNacionalna laboratorija Instituta za virusologiju, vakcine i serume "Torlak" potvrdila da su dva pacijenta u Beogradu obolela od virusa novog gripa H1N1.\nDvoje obolelih nisu u životnoj opasnosti.\nPrvi oboleli (30) je u Institutu za infektivne i tropske bolesti Kliničkog centra Srbije i stabilnog je zdravstvenog stanja, dok je druga obolela osoba (20) nakon pregleda kod lekara u domu zdravlja upućena na kućno lečenje, gde se oporavlja.\nInstitut za javno zdravlje Srbije preporučuje vakcinaciju protiv gripa kao najbolju i najefikasniju meru prevencije.\nPreporučuje se da se sve osobe vakcinišu, a posebno one koje pripadaju grupama stanovništva pod povećanim rizikom.\nTo su osobe sa hroničnim poremećajima plućnog i kardiovaskularnog sistema, metaboličkim poremećajima, uključujući pre svega šećernu bolest, poremećajima rada bubrega, osobe sa oslabljenim imunitetom, osobe smeštene i zaposlene u gerontološkim centrima i ustanovama socijalne zaštite, zaposleni i smešteni u ustanovama koje obavljaju zdravstvenu delatnost.\nVakcinacija je preporučena i starijima od 65 godina, zaposlenima u javnim službama koje su u riziku, starijima od šest meseci, a posebno trudnicama i gojaznim osobama koje su identifikovane kao nove grupe rizika za obolevanje sa mogućim komplikacijama i težom kliničkom slikom.\nVreme neophodno za sticanje imuniteta je 2-3 nedelje nakon davanja vakcine, a trajanje postvakcinalnog imuniteta varira i iznosi od 6 do 12 meseci, pa iz toga proizlazi potreba za vakcinacijom svake godine.\nKon: Ove godine se očekuje da 10 odsto populacije bude inficirano\nObolevanje od gripa tipa A (H1 N1) širiće se u narednom periodu u Srbiji, ali taj virus neće imati jačinu kao prošle godine, izjavio je danas epidemiolog Gradskog zavoda za javno zdravlje dr Predrag Kon.\nKon je Tanjugu kazao da je prisustvo virusa ustanovljeno kod dve mlađe osobe iz Beograda koje ranije nisu imali nikakve tegobe ili hronična oboljenja i dodao da se ove sezone virus ipak neće tako brzo širiti kao lane.\nOn je rekao da se očekuje da će 10 odsto populacije biti inficirano ove sezone, imajući u vidu dosadašnje naučne pokazatelje i podatke iz prošle sezone, kada je više od dva miliona ljudi bilo inficirano novim gripom.\nKon je kazao da se, prema analizi koja je urađena za prošlu godinu, u Srbiji svaki deseti inficirani javlja zdravstvenom sistemu i naveo da je pored H1N1, ustanovljeno i prisustvo virusa H3N2, a može se očekivati i virus tipa B koji je registrovan u većem broju zemalja Evrope, a dominantan je u Rusiji.\n"Kako se ponaša grip ne zavisi toliko od virusa, nego najviše zavisi od toga koliko ima imunih ljudi", objasnio je Kon, navodeći da budući da je svako drugo dete u Srbiji imuno na novi grip, onda je jasno da on ne može više tako brzo da se širi.\nVojnomedicinska akademija je spremna da reaguje sa preventivnog i kliničkog aspekta zbog pojave gripa A (H1N1) u Srbiji, izjavio je danas načelnik Klinike za infektivne i tropske bolesti VMA Darko Nožić.\nOn je rekao Tanjugu da je VMA spremna u svakom pogledu objašnjavajući da su "sa preventivnog aspekta, vakcine spremne, a da je sa kliničkog aspekta, klinika uvek otvorena za najteže slučajeve".\n"Spremni smo za sve izazove, tako i za 'novi grip'... Novi je bio prošle godine, a sada više nije novi grip", dodao je načelnik Klinike za infektivne i tropske bolesti.


RTS :: Uhapšen Srbin na Jarinju\nsubota, 02. feb 2019, 10:38 -> 11:30\nSrbin Zoran Đokić, raseljeno lice iz Peći, uhapšen je sinoć na administravnom prelazu Jarinje zbog sumnje da je odgovoran za ratni zločin, saopštila je Kancelarija za Kosovo i Metohiju. Srpska lista najoštrije je osudila hapšenje i dodala da je to nastavak pritiska na Srbe na Kosovu i Metohiji.\nKako se navodi, kosovska policija je Zorana Đokića najpre dva sata zadržala na prelazu, a potom ga je pod oružanom pratnjom sprovela u Peć, dok je njegovo dvanaestogodišnje dete moralo da bude svedok tog maltretiranja, a onda i da samo nastavi put ka Kosovskoj Mitrovici.\nTakođe se navodi da se u prošlosti pokazalo da su gotovo svi Srbi uhapšeni na ovaj način bili nevini i da je jedini cilj i ishod ovakvog postupanja stvaranje stalne atmosfere straha i nesigurnosti, a da je kampanja usmerena pre svega prema potencijalnim povratnicima.\nKancelarija za Kosovo i Metohiju je Đokiću obezbedila branioca i biće u stalnom kontaktu sa njegovom porodicom, navodi se u saopštenju.\nSrpska lista: Hapšenje na Jarinju nastavak pritiska na Srbe\n"Uvek kada se podignu tenzije u Prištini i kada su politički predstavnici Albanaca pod pritiskom zbog svojih neodgovornih i destruktivnih poteza, to se prelomi preko leđa našeg naroda na ovim prostorima", ukazuje se u saopštenju.\n"Tako svima koji pomisle da se vrate na ove prostore žele da pošalju jasnu poruku da nisu dobrodošli i ne biraju način da čak i pomisao o povratku osujete", ocenjuje Srpska lista.


Zašto se Konstraktina pobeda smatra pozitivnim znakom za opoziciju pred izbore? - IZBORI 22 - Dnevni list Danas\nPočetna » Vesti » Politika » IZBORI 22 » Zašto se Konstraktina pobeda smatra pozitivnim znakom za opoziciju pred izbore?\nVojin Radovanović - Vladimir Matković09.03.2022. 07:50\nFoto: Screenshot YouTube/RTS Pesma Evrovizije - Zvanični kanal\nKonstrakta je sve iznenadila svojom pobedom na festivalu Pesma za Evroviziju 22, a mnogi su na društvenim mrežama prokomentarisali kako je njena iznenađujuća pobeda pozitivan znak za opoziciju, da poput Konstrakte može da iznenadi i pobedi na izborima 3. aprila.\nSagovornike našeg lista smo pitali kako to komentarišu.\nGoran Skrobonja, koautor mulitmedijalnog projekta TheRubber Soul project, navodi da smo ‘svedoci višedecenijskog urušavanja medijskog okruženja kičem, rijalitijima i gologuzim pevaljkama.\n„Sama činjenica da je jedan ovakav koncept i nastup poput Konstraktinog odneo pobedu na domaćem izboru za Pesmu Evrovizije ohrabruje. Glasovi stručnog žirija ne iznenađuju, ali iznenađuje ogromna razlika u glasovima publike po razlici u broju SMS poruka publike koje su dali Konstrakti i drugoplasiranoj Sari Jo. U tom smislu se nešto menja, vlada opšte nezadovoljstvo baruštinom u kojoj živimo. Koliko će Konstraktina pobeda na domaćem izboru za Pesmu Evrovizije, imati uticaja na izbore ne znam, nisam siguran da hoće“, kaže Skrobonja.\nGoran Mladenović, frontmen benda “Hrabri krojač”, napominje da bi voleo da bude optimista, ali nije siguran da će biti tako.\n„Izbori domaćeg predstavnika za Pesmu Evrovizije su jedno, a parlamentarni, predsednički i beogradski izbori su nešto sasvim drugo“, kaže Mladenović.\nZoran Lutovac, predsednik Demokratske stranke, navodi da je “u poplavi kiča isplivalo je umetničko delo, pa se analogno tome očekuje da i na političkom planu prevlada kvalitet“.\n“Prvo, Konstrakta i njena pesma su izvanredne i drago mi je što će na lep način predstaviti Srbiju na Evroviziji. Drugo, tvrdnja opozicionih medija da Konstrakta predstavlja pobedu građanske Srbije svedoči o njihovoj punoj svesti da su lideri opozicije uzrok i posledica njene propasti“, kaže Nebojša Krstić, marketinški stručnjak.\nPokret Ne davimo Beograd i koalicija „Moramo“ saopštili su da je pobeda Konstrakte važna za podizanje svesti o nedostupnom zdravstvenom osiguranju.\n„Ovo je važan i veliki iskorak ka podizanju svetsti javnosti o problemima sa nedostupnim zdravstvenim osiguranjem, koje imaju brojni građani Srbije, a posebno umetnici i kulturni radnici. Umetnici i radnici u kulturi u Srbiji su, usled vladajućih politika i novih zakonskih okvira koje godinama unazad urušavaju i degradiraju njihov radni status, dovedeni u neizvestan i krajnje nesiguran društveni položaj. Iako ovo društvo itekako poštuje i ceni umetnički rad, živimo u zemlji u kojoj je većina kulturnih radnika i radnica na stalnoj ivici preživljavanja, iako vladajuća elita pokušava da stvori drugačiju, lažnu sliku da su to razmaženi, večito nezadovoljni i bogati ljudi“, navodi se u saopštenju.\nGoran SrkobonjaIzbori 2022KonstraktaNenad KrstićZoran Lutovac


Katarina Pavićević ***\nKrajem septembra Beograd će dobiti svoj Festival cveća: manifestaciju od velikog kulturnog i turističkog značaja, i tako će se pridružiti svim većim gradovma Evrope.\nPrvi beogradski festival cveća će se održati u galeriji Progres 24. 25. i 26, kao i na platou Filozofskog fakulteta 25. i 26. Septembra.\nBFC će okupiti veliki broj učesnika čiji je rad inspirisan prirodom i cvećem, ekologijom i zaštitom životne sredine, a sa željom da ozelenimo grad i da u njega udahnemo prirodu. Posetioci festivala, moći će da uživaju u izložbi primenjenih umetnika, cvetnom dizajnu, demonstracijama cvetnog aranžiranja i u mini vrtovima pejzažnih biroa. Posebno mesto na ovom festivalu, dobiće najmlađi Beograđani, za koje smo osmislili radionice koje kroz zabavu i igru, decu uče da vole i čuvaju prirodu: Šumarski višeboj i Moja prva biljka.\nKao poseban kuriozitet festivala, ističemo predavanje gospođe Lori Konijam, pejzažiste, arhitekte i slikarke, koje će se održati 23. Septembra u KC Grad. Predavanje će se baviti temama zelenih površina u urbanim sredinama sa osvrtom na uređenje predela kulturne baštine.\nIdeja i cilj Beogradskog festivala cveća je da inicira zaštitu, obnovu i vrednovanje parkova i zelenih površina kao veoma važnog segmenta za kvalitet života u gradovima. Ciljevi BFC-a su i da edukuje građane i podstakne aktivno učešće u rešavanju problema urbane ekologije, uređenju mikro-lokaliteta i razvoju pejzaža.\nBeogradski festival cveća podržan je od Sekretarijata za zaštitu životne sredine Grada Beograda, Kancelarije za održivi razvoj Vlade Srbije, Gradskog Zelenila, Srbija Šuma, opština Stari Grad, Savski venac i Palilula, kao i brojnih drugih organizacija i institucija.\nviše možete saznati na sajtu http://bfc.rs/\n2012-05-11T18:07:44+02:0013 септембра, 2010|Čovek, Kultura|


Vesić: Danas počinje izgradnja beogradskog metroa posle više od pedeset godina | INFO 24\nVesić: Danas počinje izgradnja beogradskog metroa posle više od pedeset godina\nDanas kada počne izgradnja beogradskog metroa tačno je pedeset godina, 11 meseci i 18 dana kako je metro prvi put obećan 4. decembra 1970. godine. Bilo je za ovih pola veka dobrih i loših vremena, ali nikada nismo imali političku odluku da se gradi metro, snažnu ekonomiju da plati izgradnju, zakonske i urbanističke preduslove i projekat metroa. Sada sve to imamo i to je odgovor na pitanje zašto Beograd danas dobija metro, a nije ga imao od 1970. godine, rekao je zamenik gradonačelnika Goran Vesić gostujući u jutarnjem programu TV Hepi.\nVesić je podsetio da danas počinje izgradnja depoa na Makiškom polju, a da će Beograd do 2030. godine dobiti dve linije metroa dužine 42 kilometara sa 43 stanice, 223 kilometara BG voza sa 76 stanica i 500 polazaka dnevno i 42,6 kilometara nove tramvajske mreže.\n– Ovo je najvažniji projekat Beograda u 21. veku i hvala predsedniku Vučiću koji je razumeo naše molbe da država stane iza ovog istorijskog poduhvata. Dve linije metroa koštaće oko 4,6 milijardi evra, proširenje BG voza i novi tramvaji oko 1,5 milijardi, a to iznosi oko pet godišnjih budžeta, pa je jasno da mi sami ne bismo mogli da finansiramo ovakav projekat u tako kratkom roku. Ovo je „korak od sedam milja” i najveći iskorak u budućnost Beograda u 21. veku i zato danas nema srećnijeg čoveka od mene. Ovo je poduhvat dostojan Branka Pešića i generacijama će se pričati o tome – rekao je Goran Vesić.\nOn se osvrnuo na one koji danas najavljuju protest jer se u Beogradu gradi metro.\n– Metro ima stotine i stotine gradova u svetu i nikada i nigde se nije desilo da se neko buni jer njegov grad dobija metro. Mogu da razumem da se ne slažemo politički, da ne delimo istu viziju razvoja grada, razumem i pravo na proteste, ali da ima ljudi koji žele da spreče da se gradi metro zaista ne mogu da razumem – rekao je Vesić.\nOn je dodao da će metro biti izgrađen „za sve Beograđanke i Beograđane, pa i za one koji se danas bune” i da će svi imati korist od izgradnje metroa.\nVesić je najavio da će do kraja ove godine biti potpisan međudržavni sporazum između Srbije i Ruske Federacije o rekonstrukciji postojećih linija BG voza, gradske i prigradske železnice i kupovini novih tramvaja.\n– Gradiće se nove linije BG voza prema Surčinu i Obrenovcu, a proširiti kapaciteti prema Mladenovcu i Lazarevcu. Spojićemo Pančevo sa Beogradom tako da će stanovnici svih prigradskih naselja Beograda i Pančeva imati voz do centra i nazad u „špicu” na 10, 12, 15 minuta i van „špica” na 45 minuta. To će potpuno promeniti život tih ljudi i konačno će integrisati prigradske opštine sa centrom Beograda. Ne mogu da razumem zašto opozicija to pokušava da spreči – rekao je zamenik gradonačelnika Beograda Goran Vesić.\nVučić: Za 10 dana izaći ćemo sa podrškom politici rađanja\nMali: Veliki i važan dan za sve građane Srbije\nMilorad Grčić, v. d. direktor “Elektroprivrede Srbije“ oglasio se i rekao da rudari Kolubare i Kostolca traže od predsednika Srbije Aleksandra Vučića pismene garancije da će ih sačuvati od neprijatelja.…\nBEOGRAD NASLOVNA VESTI


Ponovo dojave o bombama u školama u tri grada: Objekti evakuisani, učenici se vraćaju kad bude bezbedno – UDARNA VEST . rs\nPonovo dojave o bombama u školama u tri grada: Objekti evakuisani, učenici se vraćaju kad bude bezbedno\nTri niške škole dobile su danas oko 14 časova dojavu o podmetnutoj bombi, zbog čega jenastava privremeno obustavljena, a učenici evakuisani, prenosi Telegraf.\nKako je saopštilo Ministarstvo prosvete, nauke i tehnološkog razvoja, dojave o podmetnutoj eksplozivnoj napravi stigle su i na mail adresenekoliko osnovnih i srednjih škola i u Subotici i Novom Pazaru.\nEkipa MUP-a pregledala je i utvrdila da je dojava u školi u Novom Pazaru bila lažna. Osim škole u Novom Pazaru, dojave su stigle i u četiri škole u Nišu, kao i u dve škole u Subotici o čemu je obavešten MUP.\nPrema ranije utvrđenoj proceduri, objekti su evakuisani, a učenici će biti vraćeni na nastavu kada se utvrdi da je to bezbedno.\nO načinu organizovanja časova i povratku na neposrednu nastavu, škole će obavestiti učenike i njihove roditelje putem redovnih kanala komunikacije.\ndojavaobombi, ministarstvoprosvete, obrazovanje, osnovnaskola, Teroristickinapad\nTRAGIČAN KRAJ POTRAGE Teške reči brata Vuka Grbovića za kojim se tragalo dva dana u Zvezdarskoj šumi: „Saznali smo da je pronađen, molim vas…“\nPaklen doček za košarkaše Zvezde: Navijači Partizana svim i svačim zasuli crveno-bele /VIDEO/


Svet odahnuo: Koreja proslavila godišnjicu vojske bez raketne probe\nI. Đ. 25. aprila 2017. 10:32\nSeverna Koreja obeležila je godišnjicu vojske danas održavajući vojne vežbe uz korišćenje bojeve municije, ali nije izvela nuklearnu probu kao što su mnogi strahovali.\nPostojale su spekulacije da će Severna Koreja izvesti šestu nuklearnu ili još jednu balističku probu u znak obeležavanja 85-godišnjice postojanja vojske te države, prenosi AFP.\nMeđutim, do takvog događaja, koji se obično odvija u prepodnevnim časovima, nije došlo do podneva, a umesto toga, kako je saopštilo ministarstvo odbrane Južne Koreje, Pjongjang je izveo „veliku vojnu vežbu“ u lučkom gradu Vonsan na istoku države.\nNovinska agecija Južne Koreje Jonhap citirala je izvor iz vlade Severne Koreje koji je naveo da je vojna vežba izvedena u toj državi bila „najveća ikada“ i da ju je nadgledao lider te zemlje Kim DŽong Un.\nAmerička podmornica na nuklearni pogon „Mičigen“ uplovila je u južnokorejske vode u vreme kada je zabrinutost da će doći do još jedne nuklearne probe počela da raste, a zvanični Vašington je poslao nošač aviona „Karl Vinson“ na korejsko poluostrvo, gde će, kako se očekuje, stići krajem ove nedelje, navodi agencija.


RTV BIR - Afrička unija pozvala Kongo da ne objavljuje rezultate predsjedničkih izbora\nAfrička unija pozvala Kongo da ne objavljuje rezultate predsjedničkih izbora\nAfrička unija pozvala Demokratsku Republiku Kongo da suspendira objavljivanje konačnih rezultata spornih predsjedničkih izbora zbog sumnji u privremene rezultate.\nPredviđeno je da izborna komisija objavi rezultate nakon što Ustavni sud u petak odluči o žalbi opozicionog vođe i kandidata na izborima Martina Fayulua, no Afrička unija je pozvala na odgodu njihova objavljivanja nakon sastanka održanog u Adis Abebi, prenosi Reuters.\n"Čelnici države i vlade zaključili su na sastanku da postoje ozbiljne sumnje u to da se privremeni rezultati koje je objavila nacionalna nezavisna izborna komisija podudaraju s onim što pokazuju glasačke kutije", navodi se u izjavi.\nZapadni diplomat koji nije želio biti imenovan rekao je da je to odluka bez presedana. "Ne mogu se sjetiti druge instance gdje je Afrička unija pozvala na suspenziju objave rezultata", kazao je.\nOglasio se i Ustavni sud koji je saopćio da mu niko neće govoriti što treba učiniti. "Sud je nezaivisan i od nas i od Afričke unije", istaknuo je glasnogovornik suda.\nMinistarstvo vanjskih poslova Konga odbilo je komentirati izjavu Afričke unije, a nije se oglasio ni ured predsjednika Josepha Kabile.\nOpozicioni čelnik i izborni kandidat Martin Fayulu zatražio je ponovno prebrojavanje glasova, tvrdeći kako je pobijedio i da je pobjedu drugog opozicionog kandidata, Felixa Tshisekedija, osmislila vlast. Izborni dužnosnici poriču da su rezultati bili namješteni.\nSpor riskira daljnju destabilizaciju nestabilne zemlje srednje Afrike, gdje su prethodni izbori bili popraćeni nasiljem, zaključuje Reuters.\nGlasnogovornik vojske Senegala potvrdio da su njihove trupe ušle u Gambiju\nViše od 23 miliona ljudi suočeno sa glađu u Africi


U toku akcija pružanja pomoći ugroženom meštaninu Tabakovca | Radio Magnum 103 MHz\nHome / Vesti / U toku akcija pružanja pomoći ugroženom meštaninu Tabakovca\nU toku akcija pružanja pomoći ugroženom meštaninu Tabakovca\nČlanovi Štaba za vanredne situacije u Zaječaru sa ekipom putara, Crvenog krsta, lekara, pripadnicima Sektora za vanredne situacije, su danonoćno na terenu. U toku je akcija pomoći bolesnom meštaninu Tabakovaca, udaljenog zaječarskog sela.\nZbog dijalize koju je potrebno primeniti, a zbog nepristupačnosti terena i velikih snežnih nanosa, ekipa Sektora za vanredne situacije, Crvenog krsta, članova Gradskog štaba za vanredne situacije Zaječara i Urgentnog centra krenula je ka Tabakovcu kako bi zbrinula pacijenta kome je neophodna pomoć.\nPodsetimo, zaječarski Crveni krst po nalogu Štaba za vanredne situacije grada Zaječara, već nekoliko dana dostavlja hranu iz Narodne kuhinje korisnicima u selima. Organizovani su i preventivni pregledi za starije stanovništvo u saradnji sa Domom zdravlja, sa mobilnom ekipom lekara. Kako kažu u Štabu, preduzimaju se sve mere i reaguje se gde god se ukaže potreba zbog otežanih uslova funkcionisanja uzrokovanih teškim vremenskim prilikama.


Vladajuća partija priznala poraz: Novi predsednik Argentine Maurisio Makri\nKandidat vladajuće Partije socijalne pravde i vladajuće koalicije Front za pobedu Danijel Sjoli priznao je poraz na predsedničkim izborima u Argentini, na kojima je pobedu odneo opozicioni kandidat Maurisio Makri.\n- Voljom naroda, izabran je novi predsednik - Maurisio Makri - rekao je Sjoli pristalicama. Sjoli je kazao da je telefonom čestitao Makriju na pobedi.\nOpozicioni kandidat iz konzervativne stranke Posvećenost promeni, Maurisio Makri, pobedio je u drugom krugu predsedničkih izbora u Argentini, sa osvojenih 53,3 odsto glasova. Na osnovu 69 odsto prebrojanih glasova, Sjoli je osvojio 46,7 odsto. Ovim je, kako je navela agencija AFP, okončana 12 - godišnja vladavina levičarske vlade.\nU Argentini je prvi put u istoriji u nedelju bio održan drugi krug izbora, jer prošlog meseca nijedan od kandidata nije osvojio potreban broj glasova. U prvom krugu, Sjoli je osvojio 36,72 odsto glasova, dok je Makri dobio iznenadjujućih 34,46 odsto glasova birača. Na trećem mestu je bio nekadašnji generalni sekretar Vlade a sada njen kritičar i kandidat opozicionog Fronta za reforme, Serhio Masa, sa 21,32 odsto glasova birača.\nZa pobedu u prvom krugu trebalo je osvojiti više od 45 odsto glasova, ili 40 odsto, a da razlika u glasovima od drugoplasiranog kandidata bude najmanje 10 odsto.\nMorales: Vratiću se u Boliviju do sledećeg Božića\nItalijanka koja je preminula u Koruški NIJE BILA INFICIRANA korona virsom\nTuristkinja iz Italije koja je tokom noći preminula u austrijskom mestu Bad Klajnkirhajm nije bila inficirana koronavirusom.\n“KAO DA GLEDATE U PREDSEDNIKA KINE” Stanovnici Južne Koreje traže OPOZIV Muna zbog epidemije\nViše od 750.000 državljana Južne Koreje potpisalo je peticiju kojom se zahteva opoziv južnokorejskog predsednika Muna Dže Ina zbog načina na koji rešava problem širenja epidemije novog korona virusa.\nBliže se predsednički izbori i budi stari STRAH: "Rusija vodi drsku i razornu operaciju protiv Amerike sa ciljem da nas PODELI"\nRuska kampanja uticaja rukovodi se njihovom željom da nas posmatraju kako se razdiremo među sobom, izjavio je u ponedeljak na konferenciji u Vašingtonu o bezbednosti na izborima Dejvid Porter, pomoćnik šefa odeljenja Radne grupe Federalnog istražnog biroa (FBI) za strani uticaj.\nU Hrvatskoj je identifikovan drugi slučaj zaraze korona virusom u Hrvatskoj. Zaražen je brat mladića kojem je jučer dijagnostikovan korona virus nakon što se vratio iz Milana gde je sa devojkom bio na utakmici Lige prvaka, preneo je Index.hr.\nJedan muškarac je umro u Francuskoj nakon zaraze korona virusom, čime je postao prvi francuski državljanin koji je umro od te bolesti.


Fon der Lajen: Prva vakcina za koronavirus krajem godine - CdM\nEvropska komisija (EK) je izdvojila sto miliona eura za izradu brzih testova za koronavirus, prva vakcina se očekuje krajem godine, ali i tada će presudno važno biti da građani nose maske i održavaju fizičku razdaljinu, jer prijeti i treći talas pandemije. To je u Briselu saopštila predsjednica EK Ursula fon der Lajen koja je rekla da se radi na snažnom objedinjavanju pravila i napora svih članica Evropske unije za sprječavanje epidemije jer je, upozorila je, “situacija veoma opasna”.\nUrsula fon der Lajen je naglasila da je od najveće važnosti i da “nikakvog kompromisa neće biti oko efikasnosti vakcine”, koju EU namerava da proizvede u 700 miliona doza i, pored 450 miliona stanovnika Unije, podijeli i sa drugim, posebno siromašnim zemljama u svijetu.\n“Krajem godine računamo da ćemo imati vakcinu i moramo se uvjeriti da je efikasna u 70 odsto slučajeva, uključujući osobe preko 65 godina starosti”, istakla je čelnica EK, napominjući da se tu sad “očekuje svjetlo u tunelu”.\n“Protiv vakcinisanje 25 odsto stanovništva EU”\nPredsednik Evropskog savjeta Šarl Mišel je uoči sutrašnjeg zasijedanja vođa EU izjavio da, obzirom na “krajnje opasnu situaciju”, postoji lakša i jednostavnija mogućnost da se uvede opšti karantin, “ali uz strašno teške političke, socijalne, ekonomske, psihološke, pa i demokratske posledice.\nTagsimunitet koronavirus Ursula fon der Lajen vakcina vakcinacija


Beč otvorio kancelariju u Betovenovu čast - TU Magazin\nBeč otvorio kancelariju u Betovenovu čast\nBy redakcija on\t Nov 24, 2018 VESTI, ZANIMLJIVOSTI\nBeč, glavni grad Austrije je u cilju priprema za jubilej povodom 250 godina od rođenja Ludwiga van Beethovena otvorio otvorio kancelariju u Betovenovu čast.\nPovodom 250 godina od rođenja velikog Betovena u Beču je otvorena kancelarija „WienBeethoven2020“. Punih 250 godina biće tek 2020. godine, međutim, kako bi se što bolje pripremili za obeležavanje i slavlje, gradska uprava u Beču je odlučila da započne pripreme već sada.\nBetovenova kancelarija će sarađivati sa svim svetskim institucijama i gradovima u celom svetu, i njen zadatak je u osnovi promovisanje kulture, organizovanje svečanosti, naučnih skupova i različitih izložbi o čuvenom i slavnom kompozitoru.\nLudvig van Betoven je rođen 16. decembra 1770. godine u Bonu, ali je praktično ceo život proveo u Beču, gde je i umro 1827. godine. Njegova muzika i njegov evropski idealizam su u velikoj meri uticali na intelektualni duh tog vremena čitave Evrope pa i sveta.


Вечерње новости: Италијани обнављају манастире на Косову и Метохији | Јадовно 1941.\nVečernje novosti: Italijani obnavljaju manastire na Kosovu i Metohiji\nMože se zaključiti da je osnivanje Italijansko-srpskog instituta za umetnost, neprofitne, društveno korisne nevladine organizacije, motivisano željom da se doprinese obnovi srpskog kulturnog nasleđa na KiM, rekao je Darko Tanasković\nNa Bogorodici Ljeviškoj prvo obnova krova i poda (Foto: I. Marinković)\nNašim kulturnim nasleđem na Kosovu, njegovim očuvanjem, zaštitom i restauracijom, počinje da se bavi Italijansko-srpski institut za umetnost. Ova italijanska neformalna fondacija formirana je upravo s ciljem da se urgentno restaurira deo neprocenjivog umetničkog blaga koje se već dugo nalazi u opasnosti, kako od zuba vremena tako i od raznih vrsta pustošenja, koje su pre dve decenije započeli, a onda u martovskom pogromu 2004. dokrajčili albanski vandali, prenose Novosti.\nVest iz Rima potvrdio je Darko Tanasković, ambasador Srbije pri Unesku:\n– Na osnovu podataka kojima raspolažem, može se zaključiti da je osnivanje Italijansko-srpskog instituta za umetnost, neprofitne, društveno korisne nevladine organizacije, motivisano željom da se stručno, konkretno i pravovremeno doprinese obnovi srpskog kulturnog nasleđa na KiM, a prvenstveno svetinja koje se nalaze na Uneskovoj Listi kulturne baštine u opasnosti.\nDobra koja su uvrštena na listu Uneska, koja i danas čuvaju snage NATO, prevashodno italijanske jedinice, po proceni grupe arhitekata, restauratora, ali i dobronamernika izvan ovih profesija, kao što su italijanski advokati, među kojima i veliki prijatelj srpskog naroda Serđo Kastanja, već su započeli seriju „izviđanja“ i procenjivanja na terenu. U manastiru Visoki Dečani su na proveri statika ove dragocene građevine, kao i stanje konzerviranosti fresaka, skulptura i dekorisanih površina.\n– Utisku o ozbiljnosti ove inicijative bitno doprinose imena njenih pokretača, među kojima su eminentni eksperti za zaštitu i obnovu arhitektonskog nasleđa minulih vekova kao što su Majkl Lek i Katja Klementi, kao i činjenica da je njen promoter u javnosti ugledni novinar i osvedočeni prijatelj Srbije Đuzepe Zakarija. Uspeh ove potencijalno veoma korisne inicijative presudno zavisi od toga da li će, i na koji način će ona biti institucionalizovana, organizovana, uklopljena u koordinate programa i projekata koji u ovoj oblasti već postoje (uključujući i Uneskove) i, naročito, da li će logistički i materijalno biti podržana, istakao je ambasador Srbije pri Unesku Darko Tanasković.\nNa proveri statika manastira Visoki Dečani (Foto: D. Dozet)\nPrvi kontakti su već ostvareni sa Kancelarijom za KiM u Beogradu koja je pomogla da se prepozna i odredi prvi ambiciozni cilj: stavljanje u sigurno stanje i restauracija naše crkve neprocenjive lepote i vrednosti, Bogorodice Ljeviške u Prizrenu. Eksperti Instituta su već procenili da je urgentno da se rekonstruišu krov i pod, jer su oštećeni od vode koja je prodirala u unutrašnjost u dugom periodu, a odmah potom sledi restauracija onoga što je ostalo od fresaka.\nPodsetimo da nemali broj fresaka u tamošnjim manastirima potiče sa početka 14. veka i sadrže, između ostalog, veličanstvene i raskošne radove koji su pripisani školi velikog Đota.\nNivo stručnjaka koji će se baviti ovim poslom izuzetnog je renomea. Tehnički direktor je poznati arhitekta Majkl Lek, a restauriranje fresaka povereno je Katji Klementi, velikom firentinskom ekspertu za konzervaciju i restauraciju fresaka i drugih umetničkih dela. Ona će na licu mesta imati na raspolaganju i svoj stručni tim.\nPrve troškove izviđanja na terenu podneli su pojedinci koji su formirali Institut. Oni se sada obraćaju evropskim fondovima za spasavanje kulturnih dobara, ali i privatnim licima, donatorima, kako Italijanima u Italiji, tako i italijanskim privrednicima u Srbiji i nezavisnim pojedincima koji imaju dobru volju i senzibilitet za pomoć u spasavanju naših manastira na Kosovu.\n(Mitropolija crnogorsko-primorska, 22. 3. 2018)\nMonografiji „Manastiri na Kosovu“ zabranjen ulazak na Kosmet


source.ba | "Ronaldo je sinoć bio čaroban. Iako su Rusi pobijedili 5:0, nisu mi dali utisak da su velika reprezentacija. Pobjeda Irana protiv Maroka mi najveće iznenađenje"\nIza nas su dva sjajna dana na Svjetskom prvenstvu u fudbalu, koje se ove godine održava u Rusiji.\nU derbi utakmici dosadašnjeg izdanja Mundijala, u Sočiju su fantastičnu utakmicu odigrali Portugal i Španija. Na kraju nije bilo pobjednika (3:3), a ljubitelji fudbala su samo mogli da uživaju.\nHat-trick na ovoj utakmici je postigao Cristiano Ronaldo i tako najavio pohod ka tituli najboljeg golgetera na Mundijalu.\nIran je nešto ranije savladao Maroko sa 1:0 u posljednjim trenucima utakmice, dok je Urugvaj teškom mukom pobijedio Egipat (1:0) koji je u ovoj utakmici igrao bez Mohameda Salaha.\nU prvoj utakmici na SP, Rusija je na Luzhnikiju u četvrtak deklasirala Saudijsku Arabiju sa 5:0.\nDanas se igraju utakmice po grupama C i D. Francuzi igraju protiv Australije, dok Danska igra protiv Perua. Argentina igra protiv Islanda, dok posljednju utakmicu današnjeg programa igraju Hrvatska i Nigerija.\nZa Source.ba portal danas je dosadašnji dio Mundijala u Rusiji, kao i šanse selekcije Hrvatske, prokomentarisao selektor fudbalske reprezentacije BiH, Robert Prosinečki.\nTagovi: PortugalCristiano RonaldoSPRusijaMundijalHrvatskaRobert Prosinecki


Intuitivna Anatomija - Intuitive coaching intuitive Massage ThetaHealing® Seminare | Zürich\nKopaj Dublje Seminar\nRazvoj vaših odnosa 2. deo: Vi i vaš odnos sa Stvoriteljem\nSemanar traje ukupno 15 dana\nOvo je seminar za praktičare Theta isceljivanja koji žele da unaprede svoje umeće intuitivnog očitavanja i isceljivanja. Detaljnije ćete se upoznati sa sistemima organa i videćete kako svaki sistem i organ u telu nosi u sebi skladištene emocije i verovanja i kako se te emocije odnose na pojedine bolesti.\nU toku tri nedelje, koliko traje seminar, učesnici će imati dovoljno vremena za samoisceljivanje kao i za rad na ostalim polaznicima tečaja. Što više ograničavajućih programa, verovanja i emocija praktičar očisti kod sebe, to će mu biti lakše da radi sa klijentima. Ovaj seminar nudi priliku za najdublji rad na sebi. Polaznicima će se na seminaru uručiti priručnik na srpskom jeziku i Atlas ljudskog tela.\nPreduslovi: Osnovni DNK, Napredni DNK, Kopaj dublje\nSeminar traje 3x5 dana sa 2 dana pauze izmedju (5/2/5/2/5)\nSledeci termini: piši ako si zainteresovana\nSemianar se odrzava ukoliko se prijavi minimum 4 osobe.\nCena seminara je u skladu sa zemljom gde se odrzava (za sve one koji zele da obnove ovaj seminar, bez obzira kod kog ucitelja su ga pohadjali, cena je upola manja)\nRezervacija mesta je obavezna i postize se uplatom 30 dana pre pocetka seminara, ili kompletnom uplatom ako se prijavite kasnije. Ostatak iznosa mozeš uplatiti neposredno pre pocetka seminara ili prvog dana seminara. Uslov za prisustvovanje je uplata kompletnog iznosa najkasnije prvog dana seminara.\nU cenu seminara su uracunati sav materijal, kafa, caj i grickalice za vreme pauze\nUkoliko zeliš da organizuješ ovaj seminar, i mene unajmiš kao uciteljicu, obrati mi se licno da se dogovorimo oko uslova i detalja.\nE-Mail * Molimo Vas da popunite sva polja\nTelefon * Molimo Vas da popunite sva polja\nAdresa * Molimo Vas da popunite sva polja\nSeminar auswählen Izaberite seminarThetaHealing® Osnovni DNKThetaHealing® Napredni DNKThetaHealing® Kopaj DubljeThetaHealing® Intuitivna AnatomijaThetaHealing® Vi i vaš odnos sa Stvoriteljem


Srbija: „Bitka“ vlasti i građana za niški aerodrom / Srbija / zone / home page - Osservatorio Balcani e Caucaso Transeuropa\nSrbija: „Bitka“ vlasti i građana za niški aerodrom\nGasni šok iz Moskve 07.11.2014.\nSrbija: pad MI17 paradigma urušavanja institucija 20.04.2015.\nSrbija: Let između dve stolice 03.03.2022.\nGrađani Niša su nekoliko puta na uličnim protestima zahtevali da aerodrom „Konstantin Veliki“ ostane vlasništvo grada. Odbornici partije predsednika Srbije Aleksandra Vučića i pored većine u gradskoj skupštini nisu još uvek izglasali da država preuzme vlasništvo nad aerodromom koji je u poslednje dve godine zabeležio najveći poslovni uspeh u regionu\n02.05.2018. - Antonela Riha Beograd\nPočetkom maja očekuje se da će skupština grada Niša doneti odluku o „sudbini“ aerodroma koji Vlada Srbije želi da prevede sa lokalnog u državno vlasništvo.\nTo će ujedno biti i odgovor na zahteve nišlija, građanskih inicijativa i opozicije koji su u nizu protesta tražili da aerodrom ostane imovina grada.\nSve je počelo kada je Vlade Srbije 22. marta ove godine sa francuskom kompanijom „Vinci Airports“ potpisala ugovor o koncesiji beogradskog aerodroma „Nikola Tesla“ na 25 godina.\nDo danas nije poznat sadržaj ovog ugovora a na zahtev niškog informativnog portala Južne vesti da se po Zakonu o slobodnom pristupu informacijama od javnog značaja omogući uvid, Vlada nije odgovorila.\nAerodrom „Konstantin Veliki“ u Nišu, 240 kilometara jugoistočno od Beograda, postao je u poslednjih nekoliko godina jedinstven primer privrednog uspeha u Srbiji. Prema dostupnim podacima, od 2014. kada je poslovao sa gubicima, aerodrom sve više prihoduje i već 2017.posluje pozitivno i profitabilno.\nU do sada najdetaljnijoj analizi, koju je objavio portal Tango six , navodi se da je ovaj vrtoglavi rast nezabeležen u regionu i da “za ono zašta je Nišu trebalo dve i po godine drugima je trebalo 10, pa i 20 godina”.\nNiški aerodrom ima 11 linija i koriti usluge 3 prevoznika: Swiss, Ryanair i Wizz Air. Nedeljno ima 22 leta, pojedinim danima i četiri dnevno. U prva tri meseca ove godine broj putnika je porastao za 28,2 % , za razliku od beogradskog aerodroma gde je u istom period zabeležen rast putnika od 4,3%.\nOsim broja putnika poslovni uspeh je zasnovan i na razvoju cargo usluga i povezivanja različitih oblika transporta robe. Prema projekciji menadžmenta aerodroma do 2021. doći će na planiranih 650.000 putnika i 4.700 tona robe.\nTakođe se u analizi Tango six navodi da aerodromu nije više neophodno gradsko sufinansiranje a da od 2013. godine nema uplata iz republičkih sredstava.\nCene low cost kompanija privukle su putnike ne samo sa juga Srbije već i iz Bugarske, Makedonije i sa Kosova, među kojima su i domaći gastarbajteri ali i stranci kojima je tranzit preko Niša neuporedivo povoljniji.\nPredsednik Srbije Aleksandar Vučić je početkom godine, najavljujući ugovor sa “Vinci Airports” kritikovao poslovanje niškog aerodrome i rekao: „Pustili smo Niš usprkos činjenici da manadžment tog aerodroma nije shvatio da tako smanjuje brojke rasta (beogradskog aerodroma) Nikole Tesle“.\nKontradiktorne izjave zvaničnika\nNedelju dana pošto je ugovor sa Vinci Airports potpisan lokalna vlast u Nišu odlučila je da pokloni svoj aerodrom Republici . Da bi ta odluka bila realizovana potrebno je da je usvoji Skupština grada Niša, ali do danas i pored većine odbornika vladajuće Srpske napredne stranke i njenih koalicionih partnera, do glasanja nije došlo već je sve više građana koji uličnim protestima osporavaju nameru Vlade.\nMinistarka saobraćaja i potpredsednica Vlade Zorana Mihajlović je najavljivala da će ugovor „uskoro biti objavljen“ i tvrdila da se niški aerodrom ne pominje u koncesionom ugovoru sa Vinci Airports.\nOprečnu izjavu je ubrzo dao predsednik Vučić - priznao je da država “ima obavezu da se s koncesionarima konsultuje ako broj putnika pređe milion”.\nPomoćnik ministarke Mihajlović Zoran Ilić je otkrio da je u ugovoru navedeno da država u radijusu od 230 kilometara od Beograda ne može da razvija aerodrome preko milion putnika, i da će to važiti „do trenutka kada „Nikola Tesla“ ne dođe do cifre od 12 miliona putnika“.\nDodatnu sumnju da se u tajnom ugovoru krije i budućnost niškog aerodroma unelo je i saznanje da „ Vanci“ kroz konzorcijum upravlja i prištinskim aerodromom "Adem Jašari" .\nOvu činjenicu vlast nije komentarisala ali je predsednik Vučić umesto toga više puta izneo ocene da grad Niš nema para za potrebna nova ulaganja u kontrolni toranj, proširenje piste i terminal.\nDok dostupni podaci govore da aerodrom „Konstantin Veliki“ posluje sa profitom koji sam zarađuje, zvaničnici tvrde da je država uložila 3,6 miliona evra od 2014. do 2017. U analizi portala Tango six se navodi da je u tu sumu uračunat i novac koji je ulagala Kontrola letenja Srbije i Crne Gore (SMATSA), koji nije novac iz budžeta.\nSMATSA je 25. aprila ove godine potpisala ugovor sa Evropskom investicionom bankom o kreditu vrednom 45 miliona evra. U saopštenju Ministarstva saobraćaja se navodi da će najznačajnije ulaganje, od 5,5 miliona evra biti u Nišu i to za izgradnju kontrolnog tornja na aerodromu koji je takođe u vlasništvu grada.\nNišlije okupljene u Inicijativi „Ne damo niški aerodrom“, koje su podržali slični građanski pokreti i opozicija, organizovali su nekoliko masovnih protesta zahtevajući da gradski odbornici glasaju protiv „poklanjanja“ aerodroma državi.\nTakođe, Inicijativa je zatražila je od Direktorata za konkurentnost Evropske komisije da ispita u kakvoj su vezi ugovor sa Vinci Airports i poklanjanje niškog aerodroma državi.\nU međuvremenu je Vučić u više navrata komentarisao pobunu građana, njihove proteste nazivao „tupavim“ i ljutito poručio da ako građani Niša ne žele da daju aerodrom državi, Vlada Srbije će pomagati drugim gradovima.\n„Mi ćemo da ulažemo tamo gde ljudi hoće svoju državu. Nećete svoju Srbiju? Ne sviđa vam se Srbija? Hoćete da vam dolaze iz nekih ambasada i da vam govore da će oni više da vam pomognu oko toga? Pa evo, uzmite iz tih ambasada, pa neka vam oni pomažu, a naša Srbija će da ide na neko drugo mesto da pomogne“ rekao je Vučić ne precizirajući o kojim je ambasadama reč.\nProšle nedelje, 25. aprila, došao je u Niš ali navodno ne zbog aerodroma već da bi, treći put u poslednje tri godine otvorio novi pogon nemačke fabrike Leoni koja proizvodi optička vlakna i kablove. Bila je to zapravo pokazna vežba njegove snage i popularnosti u ovom gradu.\nDočekalo ga je nekoliko hiljada ljudi, a nezavisni mediji i društvene mreže objavili su fotografije autobusa i izjave građana koji su u organizaciji Vučićeve stranke doputovali u Niš iz drugih gradova kao i radnika javnih preduzeća koji su organizovano izašli na miting.\nPresednik im je rekao da "nema lepšeg posla od otvaranja fabrika i da je država učinila za Niš ono što nije ni za jedan drugi grad u Srbiji", najavio nove investicije i nameru države da od Niša napravi centar Balkana. Osvrnuo se i na problem aerodroma i poručio da će a ko SNS u Nišu i njeni odbornici odluče da ostane u vlasništvu grada, prihvatiti takvu odluku.\nNekoliko sati kasnije na glavnom gradskom trgu održan je, prema pisanju Južnih vesti „najmasovniji protest do sada“ na kome je više hiljada građana vlastima poručilo: „Iš iz Niš“ i “Ili će da lete avioni ili će leteti gradonačelnik Darko Bulatović”.\nHoće li Nišlije uspeti da „odbrane“ svoj aerodrom znaće se za nekoliko dana za kada je najavljeno konačno glasanje gradskih odbornika. To će ujedno biti i test moći predsednika koji već preko dva meseca ne uspeva da organizuje većinu koju ima u niškoj skupštini i da ubedi i njih i građane da je uspeh niškog aerodroma još jedna od njegovih istorijskih zasluga.


Kako mobilne aplikacije za Outlook grupe se razlikuje od pošta programa Outlook na mobilnom telefonu? - Podrška za Office\nKako mobilne aplikacije za Outlook grupe se razlikuje od pošta programa Outlook na mobilnom telefonu?\nAžurirano: Listopad 2017\nU programu Outlook za mobilne uređaje možete početi pročitajte i odgovaranje na grupne razgovore. Ti dodaci su u prvom koraku prema dublju Integracija za klijente koje ne želite da biste se prebacivali između aplikacija za poštu, kalendar i grupni aktivnosti. Međutim, ako želite koristiti sve značajke Office 365 na mobilnom uređaju aplikaciju Outlook grupe i dalje najbolji je odabir.\nOvo je Outlook grupe aplikacije za mobilne uređaje\nOvo je grupama u mobilnoj aplikaciji programa Outlook\nOtkrivanje i pridruživanje nove grupe\nSpominjanje osobe ili grupe pomoću znaka @\nPrikaz datoteka grupe i istovremene suradnje na vašoj grupi na dokumentima sustava Office (Word, Excel, PowerPoint ili OneNote)\nPrimanje obavijesti kada netko odgovori i oznake sviđanja poruke\nMobilne aplikacije za Outlook grupe


Beneta sa Erdoganom posle oslobađanja izraelskog para\nTanjug 18. novembra 2021. 18:10\nTEL AVIV – Izraelski premijer Naftali Benet razgovarao je danas sa turskim predsednikom Redžepom Tajipom Erdoganom, nakon što je Turska oslobodila izraelski par koji je uhapšen i osumnjičen za špijunažu zbog fotografisanja Erdoganove rezidencije u Istanbulu.\nBenet je zahvalio Erdoganu na pomoći u obezbeđivanju njihovog puštanja na slobodu, navodi se u saopštenju kabineta izraelskog premijera, prenosi Rojters.\nTo je bio prvi razgovor između jednog izraelskog premijera i turskog predsednika od 2013. godine, naglasila je Benetova kancelarija.\nIzraelski premijer odbacio je optužbe za špijuniranje protiv para Mordi i Natali Oknin, rekavši da ne rade ni za jednu izraelsku agenciju.\nNjegova vlada je poslala višeg izaslanika u Tursku da pomogne u radu na njihovom oslobađanju.\nTurske vlasti uhapsile su izraelski bračni par 12. novembra pod optužbom za špijunažu zbog fotografisanja Erdoganove rezidencije sa telekomunikacionog tornja Čamlidža u Istanbulu sa platformama za posmatranje, javila je turska državna agencija Anadolija.\nAnadolija je izvestila da je jedan od zaposlenih dojavio policiji nakon što je vidio da par slika rezidenciju iz restorana na kuli, a policija je uhapsila i jednog turskog državljanina, koji je bio sa parom, pod optužbom za političku i vojnu špijunažu.\nOni su, kako je ranije preneo izraelski list „Harec“, fotografisali palatu Dolmabahče, sazidanu u vreme Otomanske imperije koja se nalazi na evropskoj strani grada i jednim delom se koristi kao predsednička radna kancelarija.